Virus Stuxnet: Senjata Digital Pertama Dunia

Dalam kita melalui Perintah Kawalan Pergerakan ini, hampir kesemuanya menggunakan komputer untuk berinteraksi, bekerja dan juga bersuka ria. Namun, bayangkan semula apa yang akan terjadi jika jaringan internet kita, mesin-mesin berteknologi tinggi yang berada di kilang-kilang perubatan, dan juga sistem janakuasa pusat terganggu?

Ianya mampu melumpuhkan sesebuah negara dan juga mengakibatkan panik dan kemusnahan di dalam masyarakat. Lagi lagi ketika krisis pandemic sebegini.

Ini adalah apa yang dibawa oleh Stuxnet – sebuah virus komputer yang sangat licik dan mampu melumpuhkan sesebuah negara melalui kerosakan infastruktur fizikal yang selalunya berkait rapat dengan penggunaan sistem digital yang terhubung antara satu sama lain. Ancaman p3rang siber sememangnya tidak boleh dipandang enteng, kewujudan ancaman seperti ini bakal mengubah lanskap global yang ada pada masa kini di mana pep3rangan  dapat dijalankan secara halus.

Adalah amat penting di kala krisis untuk kita meletakkan keutamaan terhadap keselamatan jaringan siber negara supaya terhindar dari ancaman yang mampu meragut nyawa. Sehingga hari ini, undang-undang antarabanga seperti International Humanitarian Law (IHL) yang bertindak untuk membataskan penyalahgunaan kekerasan yang tinggi terhadap penderitaan manusia ketika berlakunya konflik dan juga Laws of Armed Conflict (LOAC) yang digunapakai oleh kebanyakkan tentera mengenai manual dan undang-undang pertempuran masih tidak mempunyai sebarang legislasi atau undang-undang untuk menyelesaikan kemelut siber ini.

Justeru, adalah amat menarik untuk kita perhatikan sama-sama mengenai perkembangan isu ini dalam menempuh alaf baharu tentang isu-isu global.

Berbalik kepada Stuxnet, ia menjangkiti sebilangan industri-industri berat di Iran pada tahun 2009. Antara yang terkesan merupakan industri nuklear dan juga kejureteraan nuklear Iran. Walaubagaimanapun, virus ini hanyalah dikesan selepas setahun iaitu pada 2010, sekumpulan inspektor loji nuklear telah mengesan bahawa proses memperkaya gas uranium gagal pada kadar yang belum pernah terjadi sebelumnya.

Hal ini telah membingungkan Iran dan telah dianggap sebagai sebuah misteri. Bayangkan, industri nuklear sememangnnya mempunyai proses keselamatan yang tinggi bagi mengurangkan risiko, ini termasuk juga dengan sistem pengkomputeran yang berhubung dengan reaktor nuklear ini. Tidak cukup dengan itu, virus tersebut tidak menyasarkan untuk memperolehi maklumat nuklear Iran tetapi ianya berfungsi untuk mengawal sistem keselamatan reaktor tersebut.

Pengawalan secara tidak terkawal, lebih-lagi daripada virus siber mampu mengakibatkan kemusnahan yang dahsyat seperti letupan dan juga memanipulasikan sistem jaringan keselamatan yang ada pada sesebuah infrastruktur seperti sistema hidroelektik ataupun janakuasa elektrik.

Kelemahan ini digelar sebagai Zero Days dan ianya adalah kerentanan perisian komputer yang tidak diketahui walapun melepasi proses kawalan kualiti. Sehingga kerentanan dikurangkan, penggodam dapat memanfaatkannya untuk mempengaruhi program komputer, data, komputer tambahan atau jaringan.

Virus ini juga telah dipaparkan di internet secara terbuka dan menjadikannya sumber terbuka (open source) yang mana ianya dapat disalahguna oleh penggodam-penggodam negara lain mahupun penggodam pengganas.

Lima bulan selepas itu, telah berlaku beberapa siri serangan digital secara mengejut terhadap industri industri berat yang berhubungkait dengan pembangunan nuklear. Hal ini telah membantutkan program nuklear Iran selama 2 tahun.

Terdapat malapetaka juga yang berlaku rentetan dari serangan tersebut, sebuah fasiliti nuklear Iran telah meletup dan mengorbankan juruteknik yang menyiasat kelemahan tersebut.

Hanyalah selepas tempoh tersebut, Kaspersky Lab yang beribupejabat di Rusia menjumpai kod virus tersebut dan seorang lelaki bernama Sergey Ulasen yang memberitahu isu tersebut kepada kawannya yang berada di Iran.

Virus tersebut juga telah dikawal melalui pelayan komputer (computer server) di Malaysia dan juga di Denmark. Dalam proses untuk mengkaji siapa dan kenapa virus ini dihantar kepada Iran. Ianya telah dijejak oleh beberapa syarikat keselamatan siber untuk merungkai kod yang ada.

Hasilnya, terdapat beberapa baris kod yang mempunyai nama-nama watak yang diambil dari kitab Yahudi, Torah. Lantas, virus tersebut disyaki telah dibina oleh Israel melalui agensi perisikan mereka, Mossad. Terdapat sebuah dapatan yang juga cenderung mengatakan bahawa Amerika Syarikat juga terlibat dalam usaha ini.

Maka, ianya telah disimpulkan bahawa serangan siber ini telah dibuat oleh Amerika Syarikat dan juga Israel untuk melumpuhkan Iran. Pelepasan virus ini telah dilakukan melalui syarikat Siemens yang juga menjadi sistem pengkomputeran bagi industri nuklear Iran. Oleh itu penggodam ini telah merancang senjata mereka untuk menyebarkan melalui pemacu kilat USB yang dijangkiti.

Untuk mendapatkan Stuxnet ke mesin sasarannya, penyerang pertama kali menjangkiti komputer milik lima syarikat luar yang dipercayai ada kaitannya dengan program nuklear. Tujuannya adalah untuk menjadikan setiap “patient zero” sebagai pembawa tanpa disengaja yang akan membantu menyebarkan dan mengangkut senjata pada pemacu kilat ke kemudahan terlindung melalui komputer Siemens.

Pada awalnya, virus tersebut amat susah untuk dijejaki berikutan ianya akan aktif apabila sasaran telah dihidangkan. Ia ibarat ‘tidur’ sehinggalah diaktifkan. Ketamakan Israel dalam menaik taraf keagresifan virus tersebut tanpa persetujuan pihak AS telah mengkantoikan operasi mereka. Walau bagaimanapun, ancaman ini masih lagi aktif dengan versi-versi lain (Duqu, Flame, dan Gauss) akibat pendedahan sumber virus tersebut yang dipaparkan di internet.

Legasi Stuxnet dapat dilihat pada masa kini dan ianya agak tidak keterlaluan untuk saya kaitkannya dengan COVID-19. Melihat dari sudut gejala, seperti yang saya sebutkan ianya asimptomatik kecuali jika diaktifkan ataupun sehingga organisma mengesan gejala tersebut. Tetapi STUXNET juga rumit dan tanpa gejala.

Perbezaan utama di sini, adalah bahawa virus itu secara khusus disasarkan untuk mematikan sistema nuklear yang memacu Iran untuk program nuklear mereka. Oleh itu, anda boleh menganggap STUXNET sebagai senjata, terbuat dari kod, sedangkan Coronavirus adalah bentuk senjata melawan tubuh manusia, yang ingin menutup organ.

Kedua-dua virus, COVID-19 dan Stuxnet mempunyai satu persamaan penting dari sudut kesan global yang mereka berikan kepada dunia. Dengan Stuxnet, terdapat beberapa mangsa yang diketahui atau dideklasifikasi setelah virus malware dikesan, ia hampir memulakan P3rang Dunia III. Dan mengenai COVID-19, satu perkara yang sangat penting ialah ia mengunci seluruh dunia dalam masa beberapa minggu.

Bukan hanya ini, bahkan perlu diingat bahawa Stuxnet dan Coronavirus kedua-duanya cepat tersebar di skala global. Satu-satunya perbezaan di sini adalah bahawa Coronavirus menyerang orang secara sendirian, sementara STUXNET menyerang tempat-tempat yang dapat menghapus Bumi dengan satu klik dan itu, merupakan ancaman siber yang mampu membawa kemusnahan fizikal yang maha-dahsyat jika kita tidak menyediakan pertahanan dan ilmu yang ampuh dalam menangani ‘wabak siber’.

RUJUKAN:

Iran, Victim of Cyber warfare. https://casebook.icrc.org/case-study/iran-victim-cyber-warfare

From a Malaysian ‘command post’, US, Israelis performed ‘hack of the century’ on Iran’s nuclear programme. https://www.malaymail.com/news/malaysia/2014/11/18/from-a-malaysian-command-post-us-israelis-performed-hack-of-the-century-on/785461

Coronavirus and STUXNET Worm or Why Control Is Important. https://sensorstechforum.com/coronavirus-vs-stuxnet/

Stuxnet Malware May Have Caused Deadly Explosion.  https://www.esecurityplanet.com/malware/stuxnet-malware-may-have-caused-deadly-explosion.html

An Unprecedented Look at Stuxnet, the World’s First Digital Weapon. https://www.wired.com/2014/11/countdown-to-zero-day-stuxnet/

The Man Who Found Stuxnet – Sergey Ulasen in the Spotlight. https://eugene.kaspersky.com/2011/11/02/the-man-who-found-stuxnet-sergey-ulasen-in-the-spotlight/

Jika anda minat untuk menonton video infografik mengenai Stuxnet, anda boleh melayari laman Youtube ini: https://www.youtube.com/watch?v=7g0pi4J8auQ


Melancarkan Roket Angkasa Di Tengah Samudera

Kita sekian maklum, yang roket membawa satelit dan angkasawan biasanya dilancarkan di tapak pelancaran daratan seperti yang terdapat di Kosmodrom Baikonur, Kazakhstan atau di Teluk Canaveral, Florida mahupun di Koureu, French Guyana yang dahulu memperlihatkan pelancaran roket yang membawa muatan satelit pertama negara kita iaitu Measat.

Tapi pernahkah dikalangan anda mendengar tentang perkhidmatan melancarkan roket ditengah-tengah lautan.

Ya ditengah-tengah lautan, tidak berpulau dan hanya jasad air laut disekeliling anda dalam radius 5000 batu nautika.

Memperkenalkan Sea Launch sebuah konsortium 4 buah negara yg menjalankan perkhidmatan pelancaran satelit dari laut. Sea Launch di tubuhkan dan didaftar di kepulauan Cayman pada tahun 1995 dimiliki empat konsortium multinasional yg bertanggung jawab terhadap medan kepakaran masing-masing. Sehingga artikel ini ditulis, konsortium Russia, Energia menguasai 85 peratus pegangan saham konsortium multinasional ini dan secara tidak langsung menguasai aset-aset yang ada didalam kelompok Sea Launch.

Platform Sea Launch ini terdiri dari 3 segmen utama iaitu segmen maritim yang terdiri dari dua buah kapal iaitu kapal arahan Sea Launch Commander dan platform pelancaran roket Odyssey manakala segmen roket terdiri dari roket Zenit 3SL.

Segment Roket

Pelancaran satelit adalah dengan menggunakan roket Zenit 3SL buatan Rusia dan Ukraine,dimana ia dibawa oleh sebuah kapal arahan Sea Launch Commander dan kemudian dipindahkan ke platform pelancaran Ocean Odyssey yg mana kedua-duanya dibina di Norway serta krew teknikal integrasi dan konfigurasi sistem penerbangan roket dari Amerika.

Roket Zenit 3SL adalah kenderaan roket moden, dengan bebanan bayar tinggi dimana ia mampu menghantar satelit komersial bersaiz besar secara jitu ke pelbagai julat orbit. Roket ini mampu membawa sejumlah 6160kg bebanan ke orbit pertukaran geosynchronous.

Ruangan bebanan roket ini pula mampu membawa satelit seberat 7300kg berdiameter 4.1m.

Sea Launch membuktikan keupayaan pelancaran roket dan satelit untuk kegunaan konvensional dari platform mudah alih berhampiran garisan khatulistiwa bagi mendapatkan kedudukan pelancaran optimum bagi mengurangkan kos pelancaran dan meningkatkan kapasiti beban bayar(payload).

Komponen roket Zenit ini terdiri dari 3 fasa, yang mana peringkat pertama dan kedua menggunakan sistem Zenit dihasilkan oleh firma SDO Yuzhnoye / PO Yuzhmash in Dnipropetrovsk, Ukraine dan peringkat ketiga yang menggunakan sistem Block DM-SL dibangunkan oleh firma Energia ,Moscow, manakala beban bayar dan struktur antara peringkat dibangunkan oleh firma Boeing.

Sejak kali pertama program Sea Launch dimulakan, dengan pelancaran pertama yang melibatkan roket dengan bebanan satelit Demosat pada 27 Mac 1999, sistem ini telah berjaya mengendalikan dan melancarkan sejumlah 36 pelancaran roket dan satelit dengan jumlah kegagalan sebanyak 4 kali.

Segmen Maritim

Aker Solutions merupakan konsortium Norway yg menyediakan perkhidmatan pembangunan dalam kejuruteraan marin,industri petroleum, gas dan kimia, penerokaan pesisir pantai,perlombongan dan penjanaan tenaga secara global.

Konsortium ini terlibat dalam pembinaan kapal arahan Sea Launch Commander dan platform pelancaran roket Ocean Odyssey.

Komponen utama Sea Launch adalah platform pelancaran roket Odyssey.

Ocean Odyssey berdimensi 133m panjang dan 67m lebar dengan sesaran 30000 ton(tanpa beban) dan 50600 ton (dgn beban) dilengkapi kemudahan tempat tinggal, perubatan dan rekreasi utk 68 orang anak kapal pada asalnya adalah kemudahan platform luar pantai mudah gerak (mobile offshore drilling unit) utk tujuan penerokaan petroleum dengan pelbagai spesifikasi keselamatan dan rekabentuk yg mampu menghadapi pelbagai bentuk cuaca yg melampau yg dibina oleh Sumitomo Heavy Industries sebelum dibeli konsortium Kvearner dan diubah suai utk kegunaan Sea Launch.

Panjang asal platform tersebut ditambah dan pengubahsuaian tapak penggerudian kapada hangar dan tapak pelancaran roket dilakukan di Norway dari 1995-1997.

Selain itu kemudahan utama lain Odyssey adalah hangar yg mampu menyimpan roket ketika pelayaran, kemudahan pengisian dan simpanan bahan api roket (kerosene dan oksigen cecair) dan kemudahan penegak (erector) roket utk pelancaran, dengan keupayaan pelancaran roket 3 peringkat selain mempunyai sistem pendorongan sendiri (self-propelled).

Keupayaan Ocean Odyssey utk mengekalkan kedudukannya secara dinamik membolehkan platform tersebut melancarkan roket ke angkasa dalam keadaan laut bergelora.

Ocean Odyssey mengalami sedikit kerosakan apabila roket Zenit3SL yg membawa satelit Boeing 702 NSS 8 meletup di tapak pelancaran sejurus pelancaran dilaksanakan. Walaupun terdapat beberapa rekod kegagalan pelancaran, sehingga tahap roket itu sendiri meletup tetapi jumlah pelancaran berjaya konsortium ini sangat tinggi.

Komponen kedua adalah kapal arahan Sea Launch Commander.

Kapal yg didaftar di Long Beach, California dan diklasifikasi oleh ABS ini mempunyai dimensi 200m panjang,23.3m lebar dan berat sehingga 30000 ton serta mempunyai kemudahan utk 230 orang anak kapal dan klien, kapal ini mempunyai jarak operasi sehingga 18000nm serta boleh melalui terusan Panama.

Sea Launch Commander mempunyai anak kapal yg terdiri dari pelbagai kewarganegaraan,terutamanya yg bekerje dgn konsortium masing-masing.Urusan navigasi kedua2 platform itu dipertanggung jawabkan kepada pegawai dan pelaut Norway manakala urusan teknikal roket serta integrasi sistem diletakkan di bawah pengurusan krew dari USA dan Russia dengan keupayaan dan kemudahan pusat kawalan pelancaran pada kapal Sea Launch Commander yg terdiri dari unit-unit khas utk operasi pelancaran menggunakan bahasa inggeris dan russia yg diterjemah secara dua hala.

Kedua-dua komponen ini membolehkan pelancaran satelit tepat di garisan khatulistiwa, memberikan extra boost dan menjimatkan bahan api kerana putaran Bumi pada paksinya lebih pantas di garisan Khatulistiwa.

Pelancaran dilaut juga mengurangkan risiko kemalangan, jauh dari kawasan populasi penduduk dan kesibukan trafik maritim dan penerbangan.

Walaubagaimanapun, pertelingkahan antara pemegangn saham dan kecenderungan untuk pelancaran roket menemui kegagalan menyebabkan konsortium ini sedang mencari alternatif untuk meneruskan perusahaan mereka.

Terdapat beberapa pihak yang berminat untuk melabur didalam konsortium Sea Launch dan China adalah antara pihak yang tidak berputus asa cuba untuk mendapatkan pegangan selain terdapat ura-ura UAE dan Brazil juga melihat perkara sama.

Untuk pembacaan lanjut, pengunjung boleh melayari pautan yang disediakan:


Rawatan Sakit Kepala Yang Pelik Zaman Pertengahan

Migrain adalah masalah sakit kepala yang disifatkan sebagai sakit kepala berulang yang dengan skala sederhana hingga teruk.  Biasanya, sakit kepala memberi kesan kepada separuh bahagian kepala, bersifat berdenyut, dan berlangsung dari beberapa jam hingga boleh mencapai 3 hari.  Gejala yang berkaitan mungkin termasuk loya, muntah, dan sensitif terhadap cahaya, bunyi, atau bau.

Kesakitan biasanya menjadi lebih teruk apabila melakukan aktiviti fizikal.  Sebahagian orang mengalami aura migrain: iaitu gangguan visual pada suatu masa yang singkat yang memberi isyarat bahawa sakit kepala akan segera berlaku. (Wikipedia, 2019) Sejak dari dahulu lagi, pelbagai rawatan dipraktikkan bagi menghilangkan sakit kepala ini.

Pada tahun 1660, proses tebukan  ke dalam kepala dikenalpasti sebagai rawatan bagi pesakit migrain. Seawal tahun 7000 Sebelum Masihi, proses tebukan kepala ini juga dilakukan kepada orang yang berkelakuan tidak normal untuk membebaskan apa yang dipercayai sebagai roh jahat. Proses ini dikenali sebagai proses trepanasi. Bukti berlakunya trepanasi ini telah ditemui dalam sisa manusia prasejarah dari zaman Neolitik.

Tulang yang telah ditrepanasi itu disimpan oleh orang-orang prasejarah dan mungkin dipakai sebagai pelindung dari roh-roh jahat. Hasil kajian menunjukkan bahawa proses tebukan ini merupakan proses pembedahan kecemasan bagi golongan primitif selepas mengalami luka di kepala untuk mengeluarkan tulang-tulang yang hancur dari tengkorak yang retak dan membersihkan darah yang tersumbat di bawah tengkorak kepala. (Wikipedia, Trepanning, 2019)

Pada abad pertama Masihi, Aretaeus Cappadocia, seorang doktor Yunani purba, mengesyorkan satu jenis rawatan sakit kepala dengan ‘membakar kulit kepala’. Teknik ini digunakan  dengan membakar sebahagian daripada anggota yang sakit. Ia memusnahkan beberapa sel tisu untuk mengurangkan pendarahan dan kerosakan, menghapuskan pertumbuhan yang tidak diingini, atau meminimumkan potensi kecederaan perubatan lain, seperti jangkitan apabila antibiotik tidak didapati.

Musa Maimonides adalah seorang doktor dan ahli astronomi abad ke-12 yang lahir di Cordoba. Dan kerana sakit kepala telah berlaku sejak zaman dahulu, maka ketika itu orang datang ke Maimonides mengadu sakit kepala. Rawatannya adalah dengan memandikan diri pesakit di dalam air yang suam dan manis (seperti madu), yang bertindak mengeluarkan wap yang membawa rasa sakit kepada kepala seseorang. (Stokel-Walker, 2013)

Di samping itu, belut elektrik dan ikan juga digunakan oleh orang-orang pada zaman purba untuk merawat sakit kepala dan penyakit mental. Rawatan ini dimulakan pada tahun 1937 apabila Ugo Cerletti (1877-1963) dan Lucino Bini (1908) merawat pesakit Skizofrenia dengan aplikasi elektrik. (Service, 2019).

Di Rom kuno, pesakit yang mengalami sakit kepala yang tidak tertahan kadang-kadang dirawat dengan renjatan elektrik dari ikan “black torpedo” yang menghasilkan elektrik. Scribonius Largus, doktor kepada Maharaja Claudius, adalah orang yang menyokong kuat rawatan itu. “Untuk segera menyingkirkan dan menyembuhkan sakit kepala selama-lamanya, “black torpedo” yang hidup diletakkan di tempat yang sakit, sehingga rasa sakit berhenti.” Tulisnya pada abad pertama.

Pada masa kini, rawatan tradisional untuk sakit kepala masih diamalkan secara meluas di seluruh dunia terutamanya di benua Afrika, Asia, dan Amerika Selatan. Di China, akupunktur dan herba menjadi rawatan utama manakala di India, homeopati, yoga, urutan kepala, dan herba  biasa digunakan.

Di Afrika dan Ethiopia khususnya, ubatan herba, pembakaran kulit kepala, dan amalan bekam mengeluarkan darah atau tidak, sering digunakan sebagai rawatan tradisional  sakit kepala.

Di Amerika Selatan, tumbuh-tumbuhan perubatan amat luas digunakan walaupun terapi spiritual juga diamalkan.Di Brazil,Kambo, bahan yang terhasil dari rembesan katak dipercayai sebagai rawatan yang berupaya merawat sakit kepala. (Yu, Ravishankar, Fernando, Peres, & Quieroz, 2019)

Artikel dikirimkan oleh Syaqiq Al-Azdi bin Abd Razakuntuk The Patriots.

RUJUKAN:

Medievalists.net. (2017, August). Military Surgical Practice and the Advent of Gunpowder Weaponry. Retrieved from Medievalists.net: https://www.medievalists.net/2017/08/military-surgical-practice-advent-gunpowder-weaponry/

Museum, S. (2019). Trephination. Retrieved from Science Museum: http://broughttolife.sciencemuseum.org.uk/broughttolife/techniques/trephination

Service, P. B. (2019). Electroshock Therapy Introduced. Retrieved from Public Broadcasting Service: https://www.pbs.org/wgbh/aso/databank/entries/dh38el.html

Stokel-Walker, C. (2013, September 13). 5 Bizarre and Scary Historical Headache Cures. Retrieved from Mental Floss: https://www.mentalfloss.com/article/52689/5-bizarre-and-scary-historical-headache-cures

Wikipedia. (2019, December 11). Migraine. Retrieved from Wikipedia: https://en.wikipedia.org/wiki/Migraine#History

Wikipedia. (2019, November 24). Trepanning. Retrieved from Wikipedia: https://en.wikipedia.org/wiki/Trepanning

Yu, S.-Y., Ravishankar, K., Fernando, M., Peres, P., & Quieroz, L. P. (2019). Traditional Treatments of Headache. Retrieved from Spinger Link: https://link.springer.com/referenceworkentry/10.1007%2F978-88-470-1700-9_54


Penipuan Sejarah Yang Disandarkan Pada Nama Marina Mahathir

Sebagai pendahuluan, adalah perlu untuk saya beritahu bahawa artikel yang mengatakan Melayu itu pendatang dan Hang Tuah itu Cina telah disebarkan sebanyak lebih 18 000 kali. Maka saya merayu agar anda semua bersatu membidas kenyataan tak masuk akal itu.

Pantang anak Melayu melihat sejarah bangsanya diputarbelitkan walau oleh anak Melayu sendiri. Kali ini, usaha untuk mengubah sejarah Melayu datang dari seorang insan bernama Bony Tony yang mengitar semula isu-isu lapuk yang pernah menjadi ajaran dan pegangan para manusia yang rendah IQ. Kali ini, kitaran isi lapuk ini disandarkan pada nama Marina Mahathir. Selepas membuat semakan, saya dapati Marina Mahathir tidak pernah menghamburkan penipuan yang menyedihkan ini.

Fokus bidasan adalah kepada dakwaan yang cuba mengatakan Melayu itu pendatang dan Hang Tuah itu cina.

Ujian DNA dan Kubur Hang Tuah dan Lima Bersaudara

Pertama sekali, kita harus perhalusi universiti manakah yang membuat kajian itu. Apakah bukti yang menunjukkan ujian DNA ada dibuat? Manakah dia kertas kerjanya untuk diteliti? Semua orang boleh buat dakwaan bermodalkan air liur sahaja. Saya juga boleh. Contohnya:

‘Maharaja Qin Shi Huangdi, yang membina empayar pertama dalam sejarah China, yang menyatukan seluruh China dalam siri peperangan yang dahsyat, dan membina makam yang hebat yang menempatkan askar Terracotta itu sebenarnya adalah seorang Melayu.’

‘Tahukah anda, sebuah universiti di China selepas meneroka makam Qin Shi Huangdi dan menjalankan ujian DNA ke atas Qin Shi Huangdi telah mendapati bahawa maharaja agung ini adalah seorang Melayu. Tak percaya? Nak bukti?’

‘Fikirkan… kenapa kerajaan China tiba-tiba melarang usaha untuk meluaskan penggalian makam itu dihentikan? Ini tak lain tak bukan adalah bertujuan untuk menutup sejarah!’

Senang sungguh bukan berkata-kata dengan modal air liur?

Bony Tony mengatakan kubur-kubur Hang Tuah dan lima bersaudara telah dijumpai. Dijumpai? Sayang sekali anda tidak menyatakan lokasi makam-makam mereka ini. Anda malahan telah menaburkan fitnah dengan mengatakan sesungguhnya makam-makam pahlawan Melaka ini cuba disembunyikan oleh kerajaan. Sejauh mana kebenarannya?

Izinkan saya untuk menafikan penipuan saudara. Hakikatnya, kerajaan Melaka sebenarnya menjadikan makam-makan sahabat Hang Tuah sebagai salah satu destinasi pelancongan di Melaka. Makam Hang Jebat sebenarnya masih utuh di Melaka dan terletak berdekatan dengan Jalan Tukang Emas dan Jalan Tukang Besi, di Kampung Pali, Jalan Gelanggang.

Makam seterusnya ialah makam Hang Kasturi. Ia terletak di Jalan Hang Jebat atau Persiaran Jonker. Anda boleh lihat gambar papan tanda di makam Hang Kasturi yang saya paparkan dalam gambar ini.

Mengenai makam Hang Tuah, terdapat banyak versi melibatkan lokasi sebenarnya. Namun, salah satu kuburan yang dikatakan milik Laksamana Tuah tetap menjadi lokasi pelancongan di Melaka, iaitu di Tanjung Keling. Untuk pengetahuan semua, dalam Sulalatus Salatin ada diceritakan mengenai kemangkatan Hang Tuah di Tanjung Keling. Berikut adalah petikan tersebut:

‘Hatta maka Laksamana Hang Tuah pun kembalilah ke rahmat-Allah Taala, maka oleh Sultan Mahmud ditanamkan di Tanjung Keling, dengan sepenuh-penuh adat dianugerahkan; tiga hari baginda tiada nobat.’

Di sini, saya kongsikan dengan anda gambar-gambar makam yang dikaitkan dengan Hang Tuah tersebut.

Dengan maklumat lokasi makam tiga pahlawan Melayu di atas, adakah masih tidak mencukupi untuk kita katakan sesungguhnya makam-makam mereka wujud dan tidak diselindungkan oleh kerajaan? Sekiranya pernah ada carian arkeologi di kuburan mereka, pasti kita semua akan tahu kerana lokasinya bukanlah di dalam hutan tebal, atau di tempat-tempat terpencil sebaliknya di tengah-tengah kota Melaka. Kenapa tidak ada pula rekod kerja ‘cari gali’ pernah dijalankan di situ?

Hang Tuah dalam Misi Mempertahankan Melaka daripada Siam?

Sebelum kita nak berbicara tentang sejarah Hang Tuah, kalian yang buta sejarah harus mencari dua naskhah sejarah agung yang menceritakan sejarah Melayu iaitu Hikayat Hang Tuah dan Sulalatus Salatin. Hadam dua karya bangsa Melayu ini sebelum nak bercakap tentang sejarah Melayu.

Ini ialah penipuan yang paling janggal yang pernah saya hadapi sepanjang berhujah mengenai sejarah Melayu. Kisah Hang Tuah ada tercatat dalam rekod sejarah seperti Hikayat Hang Tuah. Kisah Hang Tuah sudah diceritakan sejak beliau kecil sehinggalah dewasa termasuklah butiran nama ibu bapanya.

Pernahkah anda dengar kisah Hang Tuah menyelamatkan Bendahara daripada orang mengamuk? Pernah dengar kisah Hang Tuah dan para sahabatnya membunuh lanun? Buka balik kitab sejarah.

Menurut sumber sejarah utama iaitu Hikayat Hang Tuah yang banyak menceritakan kisah Hang Tuah dan para sahabatnya, ketika kanak-kanak dahulu, Hang Tuah dan para sahabat telah ke laut menggunakan perahu lading. Berlaku adegan kejar mengejar antara Hang Tuah dan lanun yang mengejar perahunya. Sampai sahaja di darat, Hang Tuah telah bergelut dengan sang lanun dan pertempuran itu berakhir dengan kemenangan Hang Tuah.

Antara bukti lain ialah kisah Hang Tuah menewaskan orang mengamuk yang masih kemas tersisip dalam rekod sejarah dan kisah Hang Tuah menyelamatkan Bendahara Tun Perak serta bagaimana Hang Tuah mengadap Sultan Melaka. Kisah Hang Tuah menewaskan lanun-lanun ketika mengembara pada usia muda selepas mendapat perkenan juga merupakan bukti bahawa Hang Tuah sudah wujud lama sebelum kedatangan Hang Li Po.

Baju Kurung dan Baju Melayu Budaya China

Ini satu lagi kedangkalan yang dipamerkan oleh mereka yang tidak punya pengetahuan tentang sejarah baju Melayu dan baju kurung. Mari saya kongsikan dengan anda sejarah dua pakaian kebanggaan bangsa Melayu hari ini. Baju Melayu asalnya semua dicipta dengan gaya leher teluk belanga. Baju berleher cekak musang hanya boleh dipakai oleh raja atau sultan sahaja.

Pemakaian baju Melayu telah ‘dikuatkuasakan’ sewaktu pemerintahan Sultan Muhammad Syah (1424-1444) – sultan ketiga dalam empayar Kesultanan Melayu Melaka. Baginda telah mengeluarkan satu titah yang melarang orang-orang Melayu memakai cara atas angin (Arab, India, dan Eropah) dan cara bawah angin (China dan Khmer). Pada hari Jumaat juga, semua lelaki Melayu dikehendaki pergi ke masjid dengan memakai sepersalinan yang bersih dan cantik, lengkap bertanjak dengan wangian kasturi. Pemakaian serban Arab bagi lelaki Melayu hanya dibenarkan di dalam masjid sahaja.

Baju Melayu ada falsafahnya tersendiri. Baju Melayu cekak musang mempunyai 5 kancing. Ada pendapat mengatakan ia adalah lambang keharmonian rumah tangga – 2 butir di bahagian atas melambangkan ibu dan bapa manakala 3 butir di bawahnya melambangkan anak-anak. Walau bagaimanapun, pendapat ini disanggah oleh Azah Aziz atau lebih dikenali sebagai Mak Engku. Beliau berpendapat, ada tujuh butir untuk golongan bangsawan atau raja di istana. Ini bersamaan dengan salah satu seni pusaka orang Melayu iaitu keris. Dalam reka bentuk keris, lok 11 ialah milik sultan dan ratu, lok 9 untuk pewaris, dan lok 5 milik bendahara dan anak-anak raja.

Selain itu, lima butang di dada melambangkan lima rukun Islam yang harus menjadi isi dada pemakainya. Enam pesak di kanan dan kiri melambangkn enam rukun iman yg menjadi sangkar pemakainya. Tiga poket melambangkan tiga tuntutan iaitu Islam, iman dan ihsan yang perlu dipenuhi. Tengkolok yang berbutang satu melambangkn kepercayaan kepada Allah yang Maha Esa dan sunah menutup kepala bagi orang Islam.

Tentang baju kurung pula, perbualan Sultan Muhammad Syah dengan Manikam Kalbu yang dirakam Faizal Tehrani dalam novel beliau sebenarnya menceritakan serba sedikit falsafah baju kurung:

‘Tuanku, pacal namakan busana yang pertama ini baju kurung. Boleh sahaja disediakan untuk lelaki mahupun perempuan. Tetapi, dengan sedikit perbezaan. Adapun pacal namakan baju kurung kerana pertama, busana ini dikurung oleh syarak. Pakaian Melayu itu haruslah dikurung ketentuan syariat. Maka memang pacal rekakan pakaian ini supaya labuh, longgar, selesa dan tidak mengetam.’

‘Adapun kurung itu dikurung oleh adat. Manusia Melayu itu apabila mengenakan baju kurung, segera dia tahu membawa diri, menyesuaikan dengan tempat, tahu pula alat kelengkapan yang harus dipakai sama, tahu cara memakainya, dan wajib pula tahu apa makna dan tujuan mengenakannya.’

‘Pacal mengimpikan sejenis busana yang apabila dikenakan di badan si pemakainya terkurung dan terhindar sifat angkuh dan sombong. Oleh baju kurung itu sekali-kali si pemakainya tidak bercakap bohong dan apabila sudah berbaju kurung peliharalah iman supaya tidak terpesong.’

‘Mengapa baju kurung lelaki berbutang lima dan baju kurung perempuan berbutang satu?’

‘Pacal membayangkan rumah butang yang lima itu maknanya rukun Islam yakni yang atas itu mengucapkan dua kalimah syahadah, yang keduanya itu solat lima waktu justeru sesuai sekali baju kurung dibawa ke masjid. Rumah ketiga itu mengingatkan kepada puasa Ramadhan dan yang keempatnya supaya si pemakai sedar akan kewajipan berzakat dan yang terakhir ialah jika ada kemampuan, eloklah si pemakainya naik haji.’

‘Ampun Tuanku, pacal juga mengimpikan butang yang satu itu ialah lambang akidah kita. Kita mengesakan Allah yang satu. Pacal bayangkan bumi ini bulat seperti mulut belanga (leher baju kurung) dan kita duduk di mukanya (butang nan satu yang mengancing leher baju) sebagai abdi Tuhan.’

Sekarang saya mahu bertanya, adakah falsafah yang tersemat pada baju Melayu dan baju kurung ini tersemat pada mana-mana pakaian di China sehinggakan anda mahu mendakwa sedemikian? Kalau benar baju kurung dan baju Melayu berasal dari China, tentunya terdapat pakaian di sana yang berkongsi falsafah sama dengan dua baju kebanggaan Melayu ini.

Parameswara tidak Bertanggungjawab Membuka Kerajaan di Semenanjung Tanah Melayu?

Kata penulis artikel ini, Parameswara tidak bertanggungjawab membuka sebuah kerajaan di Tanah Melayu dan mendakwa bahawa tanah itu miliknya. Sebentar… Parameswara sekadar membuka kerajaan di sebuah kepulauan yang bernama Kepulauan Melayu!

Tanah yang disebut sebagai milik Parameswara itu telah saya sebut berulang kali dan saya rasa perlu untuk saya ulangi dalam bab ini bahawa seorang penyair Jawa telah menyatakan tanah tempat Parameswara membuka kerajaannya itu adalah tanah Melayu. Mpu Prapanca penyair Jawa di kraton Majapahit, dalam karyanya Desawarnama pada tahun 1365 telah menyenaraikan daerah yang dikenalpasti sebagai tanah orang Melayu iaitu Jambi, Palembang, Minangkabau, Siak, Kampar, Rokan, Pane, Kampe, Aru, Mandaileng, Tumiang, Perlak, Samudra, Lamuri, Barus di Sumatera dan Langkasuka, Kedah, Kelantan serta Pahang di Semenanjung Tanah Melayu.

Selain itu, ketika Singgahasari mahu menggerakkan ekpedisi menundukkan sisa-sisa kekuasaan empayar Srivijaya, ekpedisi itu dipanggil Ekpedisi Pamalayu. Ini membuktikan nama Melayu dan tamadun orang Melayu telah wujud lama sebelum Parameswara membuka Melaka. Pertanyaan saya – kalau tanah di semenanjung ini digelar Tanah Melayu oleh penyair Jawa tersebut dan Singgahasari menggunakan istilah Ekspedisi Pamalayu untuk menundukkan sisa-sisa empayar Melayu Srivijaya yang pernah menaungi seluruh Nusantara, bagaimana anda boleh tergamak mengutuk Parameswara? Setakat ini saya tidak pernah pula jumpa nama Tanah Cina atau Ekpedisi Pacina digunakan oleh Singgahsari?

Orang Cina Jejakkan Kaki di Tanah Melayu (Kelantan) Dahulu sebelum Melayu?

Hujah yang digunakan oleh mereka adalah – ketika Parameswara mendarat di Melaka, orang Cina sudah berada di Kelantan. Oleh sebab terpisah dek hutan dan tiada jalan untuk ke sana, orang Melayu tidak mengetahui bahawa orang Cina sudah tiba lebih awal. Tarikh yang digembar-gemburkan adalah 1200 Masihi.

Saya nak ketawa membaca sejarah palsu sebegini. Orang Melayu adalah pelaut hebat. Orang Melayu biasanya akan bergerak melalui jalan laut. Orang Melayu dipercayai sebagai bangsa pertama yang berlayar di lautan luas menurut buku The Human Journey: A Concise Introduction to World History oleh Kevin Reilly. Menurut Lynda Shaffler pada halaman 12 dalam bukunya, Maritime Southeast Asia to 1500, orang Melayu dicatatkan telah mula berlayar di lautan luas seawal kurun pertama Sebelum Masihi lagi. Dalam buku ini ada diceritakan bahawa orang Melayu berlayar di lautan jauh beribu batu tanpa menggunakan kompas atau peta.

‘Bangsa Melayu berlayar dengan bantuan bacaan angin dan bintang, melalui pembacaan akan bentuk dan warna awan, atau melalui pembacaan warna air laut, melalui gelombang dan juga alunan ombak lautan. Orang Melayu dapat mengenal pasti lokasi sebuah pulau sejauh 30 batu jauhnya melalui pembacaan pada spesis burung, ikan, dan batu karang yang ada di dalam lautan, sambil dibantu oleh alunan ombak.’

Bukan itu sahaja, orang Melayu juga terkenal dengan penghasilan kapal-kapal hebat. Lynda Shaffler dalam bukunya lagi berkata:

‘Orang Cina juga tahu penduduk pulau ini sebagai pembina dan kru kapal laut serta akan terlibat [dalam] perdagangan laut. Orang Cina sebenarnya telah banyak belajar daripada mereka. Orang Melayu mula membina kapal yang diperbuat dari tikar anyaman yang diperkukuhkan dengan buluh, sekurang-kurangnya beberapa beratus-ratus tahun SM dan ketika masa Dinasti Han (206SM hingga 221SM), orang Cina telah menggunakan layar itu.’

Anda cuba mengatakan… bangsa yang mengajar bangsa Cina untuk berlayar di lautan tidak pernah sampai ke Kelantan ketika itu? Kalau bangsa ini pernah sampai ke China, kenapa tidak pernah sampai langsung ke Kelantan pada tahun 1200 walhal pada 200SM lagi mereka sudah berhubung dengan Dinasti Han?

Untuk makluman, sebelum Melaka (yang tarikh kewujudannya bermula pada tahun 1262), orang Melayu telah membina kerajaan-kerajaan hebat sebelum itu. Mari kita dalami.

Maaf, tarikh 1200 anda tidak mampu menandingi era kerajaan-kerajaan Melayu di Nusantara ini. Sila cuba lagi.

Nama Hang Itu Nama Keluarga Cina?

Terdapat ramai lagi Melayu di zaman Melaka yang turut menggunakan nama pangkal Hang seperti Hang Ali, Hang Iskandar, Hang Nadim, Hang Hasan, dan Hang Hussin. Untuk pengetahuan saudara juga, nama Hang ini merupakan gelaran yang diberikan oleh Istana Melaka pada waktu itu, lebih kurang macam ‘Datuk’ pada hari ini. Jadi istilah ini tak ada kena mengena pun dengan orang Cina.

Ini ialah petikan daripada buku terbaru kami, JANGAN SELEWENGKAN SEJARAH MELAYU. Berminat mahu membaca setiap bidasan sejarah power seperti ini? Jangan tunggu lagi, dapatkan di laman portal kami (Pautan pembelian: https://goo.gl/4XmGuR). <— KLIK LINK WARNA BIRU.


Waktu Wabak Dulu, Doktor Pakai Topeng Menakutkan Ni

Kalau kita perasan, ada beberapa buah filem-filem seram dan thriller, yang menjadikan topeng seperti mana yang saya paparkan di bahagian atas artikel ini dan digunakan sebagai thumbnail. Namun, ada sejarah yang sangat menarik mengenai topeng tersebut sehingga ia digunakan sebagai simbolik kepada kem4tian dan ketakutan.

Sejarahnya ada kaitan dengan Eropah ketika di penghujung zaman kegelapan yang melanda mereka. Sebuah wabak penyakit yang sangat dasyat yang dikenali dalam sejarah sebagai wabak Black Death yang telah memakan nyawa sebanyak 75 juta orang yang berlaku ketika dipenghujung abad ke-14 masihi.

Ketika berlaku wabak ini, terdapat sebuah kisah yang tersebar yang berkaitan dengan penyakit yang membuatkan mereka yang menderita penyakit ini, memiliki kulit yang kehitam-hitaman sehingga menjadi ilham kepada nama tragedi yang sangat menyayat hati ini.

Mereka percaya bahawa wabak ini disebarkan melalui bau busuk, yang dikenali sebagai miasma theory yang membahaskan tentang bahawa penyakit dan wabak yang berlaku ketika itu disebarkan melalui bau busuk yang datang dari mayat dan pesakit yang sedang mereput. Mereka percaya bahawa bau busuk ini akan mencemarkan udara, sekaligus mendatangkan penyakit kepada mereka yang menghidunya.

Ya, kita semua yang membaca sejarah mengetahui bahawa teori ini silap kerana pada zaman terkemudiannya dek perkembangan ilmu sains dan teknologi itu sendiri kita mendapat tahu bahawa tikus merupakan ejen kepada penyebaran kuman ini.

Pakaian ini mula diperkenalkan ketika abad ke-14 oleh para doktor di Rom dan Venetia, ketika wabak ini bermula, namun mula menjadi popular di Perancis ketika wabak yang seumpama dengan yang berlaku pada abad ke-17 melanda Eropah.

Terima kasih kepada Charles de Lorne, seorang doktor pada pertengahan abad ke-17 yang mencipta kostum ini. Charles de Lorne adalah seorang doktor peribadi yang didakwa berkhidmat untuk tiga orang raja Perancis seperti Henri IV, Louis XIII, dan Louis XIV. Setiap bahagian pada kostume doktor zaman pertengahan ini mempunyai fungsi yang dicipta berdasarkan miasma theory ketika itu.

Sebagai contoh, topeng yang membentuk seperti paruh burung ini diciptakan dengan fungsi untuk menapis bau-bau busuk yang ditakuti akan menjangkiti doktor yang bertugas merawat wabak penyakit. Dalam paruh itu, ia akan dipenuhi dan diisi dengan herba-herba yang menyebarkan bau wangi. Ia dipercayai pada zaman itu apabila pemakai topeng tersebut dikelilingi oleh bau wangi daripada herba ubat-ubatan yang diletakkan pada paruh itu, ia sedikit sebanyak mampu melindungi pemakai dari bau busuk dan udara yang tercemar. Topi yang dipakai pula tanda kelayakan dan status mereka sebagai seorang doktor. Mereka juga akan memakai kaca mata yang diletakkan pada lubang mata pada topeng mereka.

Doktor ketika era itu juga dilihat membawa kayu yang digunakan untuk menyentuh pesakit mereka dari jauh dan juga menghalau kebanjiran mereka yang dijangkiti yang biasanya akan menyerbu ke arah doktor-doktor ini dan merayu agar mereka diselamatkan.

Mungkin sebab itu, doktor-doktor yang memakai kostum jubah hitam panjang, dengan topeng yang membentuk seperti paruh seekor burung, mereka dianggap juga membawa perlambangan kepada kem4tian dan sebagai bentuk balasan daripada TUHAN ke atas manusia.

Mungkin sebab itu, di zaman moden ini, pembunuh bersiri, manusia-manusia psiko yang membunvh tanpa ada perasaan juga digambarkan memakai topeng ini kerana pada sejarahnya, terdapat jutaan nyawa yang tidak dapat diselamatkan. Ia adalah lebih kepada simbolik kesengsaraan tragedi.

RUJUKAN:

Domagoj Valjak. (2018) The beak-nosed plague-doctor mask that continues to terrify was invented in the 17th century because of bad smells. The Vintage News.

Mohammad Kamal Kamaruddin. (2009) Sejarah Eropah. Pearson Malaysia Sdn Bhd.

Helmi Effendy. (2017) Black Death: Kisah Wabak Penyakit Yang Melanda Eropah. The Patriots

BBC News. (2001) De-coding the Black Death.

Will Dunham. (2008) Black death ‘discriminated’ between victims. ABC Sciences.


Mahmood Jun Diludah Oleh Penonton

Mahmood Jun atau nama sebenarnya Mahmood Junit bin Derani dilahirkan pada 20 Januari 1921, di Alor Ganu, Mukim Titi Gajah, Alor Setar, Kedah. Sebelum memasuki bidang perfileman, beliau terlebih dahulu berlakon di pentas bangsawan dengan menyertai Grand Noolan Opera milik tokoh bangsawan iaitu Pak Yem. Watak pertamanya di bawah bangsawan Pak Yem melalui pementasan Porter 13.

Selepas itu beliau menyertai Cathay-Keris pada tahun 1958 dengan filem pertamanya berjudul ORANG LICHIN arahan L.KRISHNAN (Tan Sri). Di Cathay-Keris beliau sering kali membawakan watak-watak penjahat yang bengis dan zalim. Sehinggakan beliau pernah digelar sebagai “KING CROOK OF CATHAY-KERIS”

Semasa penggambaran filem SULTAN MAHMOOD MANGKAT DI-JULANG (1961), telah berlaku satu kejadian yang tidak diingini. Ketika para pelakon yang terlibat sedang menjayakan babak Wan Anom (MARIA MENADO) dibelah perutnya oleh Tun Bija Ali (MAHMUD JUN), untuk membuktikan kepada Sultan Mahmood (M.AMIN) yang beliau telah termakan seulas nangka milik Sultan.

MAHMUD JUN secara tidak sengaja telah mencederakan bahagian perut MARIA MENADO berikutan plat zink yang digunakan sebagai pelapik di atas perut MARIA MENADO tidak berada dikedudukan yang sebenar. Ini mengakibatkan MARIA MENADO menjerit kesakitan meminta MAHMUD JUN memberhentikan lakonannya. Pengarah filem ini K.M BASKER bersama para pelakon dan krew panik dengan keadaan itu lalu memberhentikan penggambaran. Apabila MARIA MENADO diberi rawatan, pasukan penyelamat mengesahkan beliau hanya mengalami luka ringan hasil torehan dari MAHMUD JUN dan beliau boleh kembali meneruskan penggambaran.

Semasa filem ini ditayangkan di pawagam seluruh negara ia mendapat sambutan yang sangat menggalakkan. Ketika majlis pratonton filem ini bersama barisan pelakonnya yang di adakan di salah sebuah panggung milik Cathay-Keris di Singapura, ramai penonton yang terdiri dari wartawan dan individu khas dijemput untuk menonton sekali. Antara barisan pelakon yang hadir seperti NORDIN AHMAD, MARIA MENADO, M.AMIN, MUSTAPHA MA’AROF dan WAHID SATAY serta MAHMUD JUN sendiri.

Setelah selesai majlis pratonton itu ramai penonton mengambil peluang untuk betemu dan bergambar dengan barisan pelakon. Tetapi itu tidak terjadi kepada MAHMUD JUN apabila beliau telah diludah oleh salah seorang penonton yang hadir. MARIA MENADO menyedari hal itu kerana turut berada berhampiran dengan MAHMUD JUN pun berkata, “Abang, kenapa diamkan saja perbuatan dari orang itu?”. Lalu MAHMUD JUN menjawab, “Biarkan dia Maria, dia ludah Abang kerana dia membenci Abang di dalam filem itu, ini bermakna lakonan Abang menjadi”. Lalu MAHMUD JUN membersihkan mukanya dengan sapu tangan.

Di Cathay-Keris, MAHMUD JUN yang kita kenal selalu diberi peranan menjadi penjahat atau crook kerana watak sebegitu adalah makanan bagi beliau. Tetapi apabila berpindah ke Kuala Lumpur dan berkenalan dengan P.RAMLEE maka wujudlah watak Pak Maun. Betapa besarnya impak watak Pak Maun ciptaan P.RAMLEE itu sehingga generasi sekarang dengan mudah melupakan watak beliau ketika di Cathay-Keris seperti Panglima Merak Hitam, Pateh Karma Wijaya, Awang Sulong, Megat Rambai, Tun Bija Ali dan Bija Sura. Tetapi bagi peminat filem Melayu klasik, watak-watak itu adalah kekuatan kepada perjalanan karier seni MAHMUD JUN.

Antara filem-filem lakonan MAHMUD JUN di Cathay-Keris seperti ORANG LICHIN, SATAY, ORANG MINYAK, MAHSURI, SELENDANG DELIMA, RADEN MAS, BAWANG PUTIH BAWANG MERAH, RASA SAYANG EH, NOOR ISLAM, TUNANG PAK DUKUN, HANTU RIMAU, HANG JEBAT, JALAK LENTENG, SRI MERSING, SULTAN MAHMOOD MANGKAT DI-JULANG, SITI ZUBAIDAH, GADO-GADO dan DANG ANOM.

Filem lakonan MAHMUD JUN di Studio Merdeka, Kuala Lumpur antaranya SELENDANG MERAH, SITI PAYONG, IBU AYAM, TUN MANDAN, SI TORA HARIMAU JADIAN, RAGAM P.RAMLEE (DAMAQ), MASAM-MASAM MANIS, DAJAL SUCHI, BUMIPUTERA, SABARUDIN TUKANG KASUT, DO RE MI, dan NASIB DO RE MI.


34 Jeneral Paling Agung Dalam Sejarah

1. Nabi Muhammad S.A.W (570 M- 8 Jun 632 M)

Tidak dihairankan lagi bahawa baginda ialah seorang daripada jeneral perang yang terhebat dalam sejarah. Dalam semua peperangan yang pernah dihadapi oleh baginda, baginda cuma pernah kalah sekali iaitu Pertempuran Uhud, itu pun kerana taktikal dan strategi baginda tidak dipatuhi oleh askar di atas gunung. Bukan sahaja memainkan peranan dalam peperangan, baginda juga seorang pemimpin dan ahli politik yang hebat. Kalau tidak kerana asas yang dibuatkan oleh baginda ketika mendirikan negara Islam Madinah, kita tidak mungkin dapat melihat empayar-empayar Islam yang lahir selepas zaman baginda.

2. Sun Tzu (544 – 496 SM) – Zaman Musim Bunga dan Musim Luruh

Tidak keterlaluan kalau saya meletakkan beliau sebagai Bapa Peperangan! Karya beliau, The Art Of The War digunakan oleh pelbagai jeneral dan segala taktikal yang direncenakan dalam buku ini kemudiannya diulang pakai dan sehingga ke hari ini, bukunya masih dibaca kerana semua yang dituliskannya bukan sahaja diamalkan dalam peperangan, tetapi di dalam bidang perniagaan. Pernah memimpin 50 000 orang askar Wu melawan 200 000 orang Askar Chu dan memenangi peperangan itu.

3. Alexander The Great (356-323 SM). Empayar Macedonia

Menawan empayar Parsi dan Utara India. Empayarnya melebar dari timur ke barat. Salah satu calon Zulkarnain yang diceritakan dalam Al-Quran. Antara pertempuran terhebat yang pernah dihadapi oleh Alexander The Great ialah ketika dalam Pertempuran Gilgamesh. Dikatakan bahawa Alexander The Great memimpin 47000 askar Macedonia melawan 250,000 sehingga 1 juta askar Parsi di bawah pimpinan Raja Darius daripada Parsi. Beliau tidak pernah kalah dalam mana-mana peperangan.

4. Khalid Al-Walid (588-642 Masihi) – Khulafa Ar-Rasydin.

Menghancurkan pasukan Rom dan Parsi dalam tempoh 13 bulan sahaja! Khalid tidak pernah tewas dalam 100 pertempuran. Memimpin 24 000 – 40 000 orang askar Islam melawan ratusan ribu orang askar Rom dalam Pertempuran Yarmuk dan memenangi peperangan itu. Bila rasulullah S.A.W meletakkan panggilan Pedang ALLAH kepada Khalid Al-Walid, sesungguhnya dia ditakdirkan untuk tidak KALAH dalam peperangan. Masakan kalau dia kalah, itu bermaksud pedang ALLAH telahpun patah.

5. Genghis Khan (1162-1227 Masihi ) – Empayar Mongol.

Berjaya menewaskan China, Parsi, Russia, Eropah, Korea, Jepun untuk membentuk antara empayar terluas yang pernah dunia lihat. Mimpi ngeri pada setiap kerajaan-kerajaan yang wujdu pada ketika hidup Genghis Khan. Askar Mongol di bawah pimpinan beliau seumpama ombak yang menyapu pantai. Angkatan berkuda yang sangat pantas dan kehebatan bangsa Mongol yang menunggang sambil memanah dengan efisyen membantu penaklukan beliau.

6. Paul von Lettow-Vorbeck (20 March 1870 – 9 March 1964
Masihi) – German Empire dan Weimar Republic.

Salah seorang daripada jeneral perang yang tidak pernah terkalahkan dalam sejarah. Pernah memimpin 11 000 askar Jerman-Afrika melawan 300 000 orang askar British, Belgium dan Portugis dan berjaya memenangi peperangan itu. Dilabelkan oleh Edwin Palmer Hoyt, seorang sejarawan Amerika sebagai “jeneral perang paling hebat dalam perang gerilla dan selepas beliau, tidak wujud sebarang jeneral perang seperti beliau.

7. Alexander Suvorov ( 24 November 1730 – 18 May 1800) – Empayar Russia.

Salah satu daripada jeneral perang yang tidak pernah kalah dalam peperangan, Alexander Suvorov dicatatkan telah menang lebih daripada 60 buah pertempuran sepanjang hidupnya. Terkenal dengan bukunya yang bertajuk The Science of Victory. Kata-kata hikmah daripada beliau berbunyi seperti berikut:

– “Apa yang sukar dalam latihan akan menjadi mudah dalam pertempuran ”

– “Peluru adalah satu perkara yang gila; hanya bayonet yang tahu tentangnya.”

– “Binasalah diri dalam peperangan dan selamatkan kawan anda!”

8. The Duke Of Welinggton (1 May 1769 – 14 September 1852 Masihi) – British Empire

Pengasas kepada Empayar British yang hebat itu. Dan empayar ini kemudiannya menjadi empayar paling luas dalam dunia, mengatasi Empayar Mongol yang dibina oleh Genghis Khan. Dilabelkan salah seorang daripada jeneral perang yang terhebat dalam taktikal bertahan.

Mengalahkan Perancis, Moghul Sepanyol, dan banyak kuasa besar dunia dan langsung tidak pernah tewas dalam sebarang peperangan dan pertempuran pun. Berjaya membebaskan Iberia dan Portugis daripada Empayar Perancis yang dipimpin oleh Napoleon serta berjaya mengalahkan Napoleon dalam Pertempuran Waterloo.

Pertempuran Assaye di India ialah pertempuran pertama beliau apabila berjaya mengalahkan lebih 50 000 orang tentera Maratha yang mempunyai lebih 100 meriam. Ketika itu, askar di bawah pimpinannya sekadar berjumlah 10 000 orang dan mempunyai 17 meriam sahaja.

9. George Washington (1732–1799 Masihi) – Amerika Syarikat

Beliau merupakan presiden Amerika yang pertama. Antara jeneral perang yang tidak pernah tewas dalam peperangan. Di mana ketika itu, Revolusi Amerika, George Washington telah berjaya memenangi peperangan ke atas British yang merupakan kuasa dunia yang terkuat ketika itu. Tanpa George Washington, Amerika Syarikat tidak mungkin akan wujud pada hari ini. Revolusi Amerika berlaku selama 7 tahun, 11 bulan 3 minggu and 2 hari).

10. Horatio Nelson (29 September 1758 – 21 October 1805) – Empayar British

Nelson ialah watak utama di sebalik penaklukan dan perluasan kuasa Empayar British sehingga menjadi salah satu daripada empayar terhebat dalam sejarah. Dinobatkan sebagai laksamana terhebat British dalam sejarah. Antara pertempuran terhebat yang dihadapi oleh Horatio ialah dalam Pertempuran Trafalgar di mana kuasa maritim terhebat pada waktu itu iaitu Empayar Perancis dan Sepanyol dikalahkannya. Ketika itu, 33 kapal British terpaksa berhadapan dengan 41 buah kapal dari kedua-dua pihak ini. Malangnya ketika Pertempuran Trafalgar ini, Horatio telah terbunuh.

11. Sultan Muhammad Al-Fateh (1432 -1481 Masihi) Turki Uthmaniyah.

Sabda Rasulullah SAW ketika menggali parit dalam peperangan Khandaq:

“…Konstantinopel (kini Istanbul) akan jatuh ke tangan tentera Islam. Rajanya adalah sebaik-baik raja, tenteranya adalah sebaik-baik tentera…” (Hadis riwayat Imam Ahmad)

Menjadi raja yang dimaksudkan dalam hadis nabi apabila berjaya menawan Kota Konstatinapole ketika hanya berusia 21 tahun sahaja! Taktikal baginda masih diingati sehingga hari ini apabila membawa 70 Kapal merentas daratan.

12. Julius Caesar (100 -44 SM) – Empayar Rom

Maharaja Rom ini merupakan antara jeneral perang Rom terhebat yang pernah dilihat dalam sejarah. Rom ketika di bawah pemerintahan beliau berjaya menawan 1/3 eropah. Perancis, Belgium, England, Belanda dan England hari ini semuanya berada di bawah pemerintahannya. Selepas berjaya selamat dalam perang saudara di Rom, Julius Caesar telah memulakan kempen menakluk seluruh eropah.

Dan antara kejayaan dalam sepanjangnya meneruskan kempen itu adalah berjaya membunuh lebih daripada 500 000 orang tentera Gaul. Pertempuran Alissia adalah kejayaan terhebatnya apabila dengan hanya 60 000 orang askar Roman, dia berjaya mengalahkan 330 000 orang tentera Gaul.

13. Aurangzeb (31 July 1658 – 3 March 1707) Empayar Mughal

Baginda merupakan antara maharaja teragung dalam sejarah India yang berjaya membina sebuah empayar yang sangat luas. Pada zaman pemerintahan bagindalah hampir seluruh India tunduk di kaki Mughal. Yang paling mengagumkan mengenai baginda ialah keutuhan baginda membersihkan semula empayar Mughal daripada amalan pluralisme yang diamalkan oleh maharaja-maharaja sebelum baginda. Namun sayang, selepas kemangkatan baginda, zaman kejatuhan Mughal pun bermula dek kerana pewaris takhtanya yang tidak sehebat baginda.

14. Shi Huang Ti (7 May 247 – 220 SM), Dinasti Qin

China sejak ribuan tahun sebelum pemerintahan Shi Huang Ti terdiri daripada kerajaan-kerajaan kecil yang saling berperang antara satu sama lain. Namun, bangsa yang sering bertelagah ini akhirnya disatukan dibawah pemerintahan seorang maharaja kukubesi yang telah menamatkan perang saudara yang berlangsung selama ribuan tahun. Bukan itu sahaja, baginda juga tellah membina tembok besar yang terawal dalam sejarah China, membina terusan purba yang antara paling panjang dalam sejarah, juga tidak ketinggalan membina sebuah makam yang dikenali dunia sebagai Makam Terracotta.

15. Napoleon Bonaprate (15 August 1769 – 5 May 1821) – Empayar Perancis

Bila bercakap mengenai jeneral perang terhebat dalam sejarah, agak sukar untuk meletakkan nama beliau ke tepi kerana Napoleon ialah seorang jeneral perang yang hebat. Sepanjang kariernya sebagai jeneral perang, Napoleon telah memenangi hampir kesemua pertempuran yang disertainya sebelum akhirnya tewas pada 1815. Empayar Perancis berada di zaman kemuncak pada tahun 1811, merentang dari Sepanyol sehingga ke barat Russia.

Ketika zamannya memimpin Perancis dalam Perang Napleon, dia berjaya menawan hampir seluruh eropah, namun tidak bernasib baik apabila seluruh eropah sendiri menjadi musuhnya. Seorang pemimpin dan jeneral perang yang hanya boleh ditundukkan apabila semua kuasa dunia ketika itu bergabung. Yang paling penting, Napoleon cukup meminati junjungan besar Rasulullah S.A.W.

16. Han Xin (Mati Pada Tahun 196 Masihi) – Dinasti Han

Salah satu daripada Empayar Terhebat China Purba tidak akan wujud kalau tidak kerana sumbangan jeneral perang yang boleh dinobatkan antara yang terlicik dan terbijak dalam sejarah China dan dunia. Berjaya menewaskan panglima perang China yang dipanggil sebagai panglima perang terhebat dalam sejarah China menggunakan kebijaksanaan akal.

Antara pertempuran yang diingati melibatkan Han Xin ialah di mana beliau telah memerintahkan askar-askar Han untuk kononnya membina jalan yang sudah runtuh sementara beliau mengerahkan askar Han yang lain melalui jalan dan laluan rahsia menentang negeri berhampiran dengan Han.

3 Raja yang memerintah negeri itu tidak langsung memasang syak wasangka pada negeri Han di bawah Liu Bang ketika itu. Mereka menyangka bahawa askar Han sedang sibuk membina jalan yang telah runtuh dari negeri tempat Liu Bang memerintah.

Askar Han kemudian muncul menyerang mereka yang langsung tidak bersedia. Akhirnya, berkat kebijaksanaan akal Han Xin dalam Pertempuran Gaixia, Xiangyu berjaya dikalahkan dan Dinasti Han berjaya ditubuhkan dengan Liu Bang sebagai maharajanya. Kalau tidak kerana Han Xin, mungkin Dinasti Han tidak akan pernah wujud dalam sejarah China.

17. Joseph Stalin (1878 – 1953 Masihi) – Kesatuan Republik-Republik Sosialis Soviet

Mustahil untuk berbincang tentang Kesatuan Soviet tanpa memasukkan Joseph Stalin dalam perbicaraan. Beliau berjaya menerajui ekonomi Soviet daripada pemanduan pertanian kearah kegemilangan perindustrian, sebuah usaha panjang yang diteruskan penggantinya. Namun, usaha ini tergendala dan terjejas buat seketika.

Selepas menguasai Poland, Adolf Hitler telah mengkhianati perjanjiannya bersama Kesatuan Soviet tentang pengelakan peperangan. Jerman melaksanakan peperangan keatas Kesatuan Soviet dengan penuh keefektifan, menyekat Leningrad (kini Saint Petersburg) selama dua tahun yang mengakibatkan kematian lebih daripada sejuta rakyat dan juga menghampiri Moscow dalam lingkungan beberapa kilometer sahaja.

Tetapi Joseph Stalin berjaya merancakkan serangan balas Tentera Merah, menolak kemaraan Jerman keluar dari Rusia, memecahkan kesatuan Jerman di Seelow dan akhirnya menawan Berlin, sebuah perjuangan yang meragut 25 juta nyawa.

18. Ramses II (1303 -1213 SM) – Mesir Purba

Mesir Purba berada di zaman kemuncak kegemilangan pada pemerintahan Ramses II sehinggakan firaun yang menaiki takhta selepasnya menamakan Ramses II sebagai nenek moyang yang hebat atau “The Great Ancestor.”

Antara kejayaan Ramses II dalam sepanjang pemerintahannya ialah mengembalikan kembali Mesir yang gemilang. Segala ancaman seperti lanun yang berleluasa di perairan Mesir berjaya dihapuskan, menundukkan musuh seperti Empayar Hiiti yang berada di utara Mesir, dalam wilayah Turki dan Greece pada hari ini, dan meluaskan empayar Mesir sehingga memasuki Tanah Kanaan, iaitu Palestine hari ini. Sumbangan Ramses II dalam bidang ketentaraan Mesir juga adalah berjaya menumpaskan Libya dalam peperangan, yang berjiran dengan Mesir Purba.

Bukan itu sahaja, sepanjang pemerintahan Ramses II ini juga, didapati bahawa Ramses II melakukan sesuatu yang tidak pernah dilakukan oleh pemerintah Mesir sebelum baginda. Dari delta Sungai Nil sehinggalah ke Nubia hari ini, terdapat banyak binaan-binaan hebat yang dipahat atas nama Ramsess II. Merupakan calon firaun dalam Al-Quran.

19. Cyrus The Great (576-530 SM) Empayar Parsi.

Antara calon Zulkarnain dalam Al-Quran menurut para ulama selain daripada Alexander The Great. Seorang jeneral perang yang berjaya menundukkan tiga buah empayar terhebat di zamannya! Walaupun beliau telah berjaya menundukkan ratusan negara kota, belasan negara dan 3 empayar, namun dia bukanlah seorang tirani yang kejam sebaliknya dia membenarkan segala amalan dan adat agama yang pernah diamalkan sebelum ini diteruskan.

20. Peter The Great (1672-1725 Masihi) – Empayar Russia

Negara Russia yang luas hari ini harus berterima kasih kepadanya kerana Peter telah berjaya meluaskan Russia kepada sebuah empayar dan menjadi kuasa besar eropah ketika itu. Selain berjaya dalam bidang ketenteraan, Peter juga berjaya memimbing Russia kepada sebuah revolusi di mana segala amalan lama zaman pertengahan digantikan dengan amalan baru yang lebih membawa kepada kemajuan!

21. David IV of Georgia (1073 – 24 January 1125 Masihi) – Dinasti Bagrationi, Georgia

Raja yang terkenal kerana berjaya memenangi pertempuran yang dinobatkan sebagai antara keajaiban hebat dalam sejaran. Pertempuran Didgori menyaksikan bagaimana hanya 55, 600 orang askar Georgia berjaya menang ke atas lebih 600 000 orang askar Seljuk. Apa yang menariknya dalam pertempuran ini, di mana hampir 70 peratus seluruh askar Seljuk dihabiskan oleh askar Georgia di bawah pimpinan David IV.

22. Hannibal (247 – 183 SM) – Carthage

Antara jeneral perang terhebat dalam sejarah dunia. Menyaksikan bagaimana Rom hampir diperbudak-budakkan oleh kebijaksanaan beliau dalam peperangan dan hampir kalah dalam peperangan kalau tidak kerana kebijaksanaan seorang jeneral perang mereka.

Hannibal terkenal kerana telah membawa askar dengan cara yang langsung tidak dapat dibayangkan ketika itu. Dia telah memilih laluan maut untuk membawa askarnya yang berjumlah 90,000 askar pejalan kaki, 12,000 tentera berkuda dan 37 gajah perang melintasi Pergunungan Alps.

23. Maharaja Dharanindra (775 – 800 Masihi). Dinasti Sailendra

Dipercayai bahawa Dinasti Sailendra berada di kemuncaknya ketika di bawah pemerintahan baginda walaupun baginda tidak memerintah dengan lama. Tarumanegara, dan Sunda di Pulau Jawa, Po-Ni di Borneo beserta Kedah Tua dan Chaiya di Semenanjung Tanah Melayu, Champa serta Empayar Chenla di Indo-China ditundukkan oleh baginda.

Bahkan Candi Borubudur, monumen Buddha yang terhebat itu dimulakan pembinaannya oleh baginda. Tidak hairanlah baginda terkenal dengan jolokan Wairiwarawiramardana atau bermaksud “penunduk para musuh.”

24. Maharaja Asoka (273-232 SM) – Empayar Maurya

Asoka juga dikenali sebagai Ashoka dan Asoka Agung, ialah maharaja dari Dinasti Maurya di India yang memerintah hampir seluruh subbenua India. Salah satu maharaja India yang teragung, baginda memerintah hampir seluruh wilayah India kini selepas sebilangan kejayaan ketenteraan.

Empayarnya terbentang dari Pakistan kini dan Afghanistan di barat sehingga Assam di timur, dan Kerala utara serta Andhra di selatan. Asoka juga menewaskan kerajaan Kalinga yang tidak pernah ditewaskan oleh mana-mana satu maharaja dinastinya, mulai dari zaman Chandragupta Maurya.

25. Laksamana Yi Sun-sin ( 1545 – 1598) – Dinasti Joseon Korea

Seorang laksamana perang yang telah berjaya memimpin armada perang laut Korea menentang Invasi Jepun ke atas tanah Korea. Dalam Pertempuran Myeongnyang, Laksamana Yi Sun-sin yang hanya berbekalkan 12 buah panokseon, iaitu sebuah kapal perang Korea. Manakala Jepun pula hadir dengan 133 buah kapal, itupun berserta dengan 200 kapal logistik. Sepanjang hidupnya, dia telah berjaya memenangi lebih daripada 23 pertempuran laut!

26. Salahudin Al-Ayubi (1137/1138 – 1193 Masihi) – Dinasti Ayyubi

Berjaya menawan Palestine dan Baitulmaqdis daripada tangan tentera Salib. Membuatkan King Richard dan King Guy kelihatan seperti budak yang baru belajar peperangan. Dalam Pertempuran Hittin menyaksikan kehebatan Salahuddin Al-Ayyubi sebagai salah seorang jeneral perang hebat dalam sejarah Islam.

27. Tariq Bin Ziyad (670- 720 Masihi) – Dinasti Umaiiyah

Beliau ialah orang yang memimpin 7000 orang askar menakluk Sepanyol. Ketika memasuki wilayah Sepanyol, beliau harus berdepan dengan lebih daripada 25 000 orang tentera Visigoth. Masih mekar sebuah lagenda yang mengatakan bahawa Tariq telah membakar seluruh kapal tentera Muslim yang membawa mereka melintasi laut untuk sampai ke Sepanyol. Maka kata Tariq, di hadapan kalian ialah syahid di belakang ialah laut, maka pilihlah antara dua. Kejayaan Tariq ini membuka kepada penguasaan Islam di Sepanyol selama ratusan tahun.

28. Eulji Mundeok (Abad Ke-6 – 629 Masihi) – Dinasti Goguryeo, Korea

Menjadi duri dalam daging kepada Dinasti Sui yang cuba menyerang Korea di bawah pemerintahan Kerajaan Goguryeo. Dalam pertempuran di Sungai Salsu, di mana dia terlah berjaya membawa askar Korea yang hanya berjumlah 10 000 orang menang pertempuran ke atas Dinasti Sui yang berjumlah lebih daripada 300 000 orang dengan hanya menggunakan sebuah empangan.

Ketika Askar Sui mengharungi sebuah sungai Salsu, dia telah melepaskan air bah dari empangan itu sekaligus menyapu seluruh askar Dinasti Sui. Lebih daripada 90 peratus askar Sui dihabiskan oleh air bah itu.

29. Thutmose III (1481 – 1425 SM) Mesir Purba

Thutmose III telah menghancurkan pemberontak-pemberontak dalam kalangan Kadesh, Megiddo dan puak Mesopotamia. Sebelum menyerang Megiddo, ucapannya yang meletakkan dirinya sebagai raja dikasihi Dewa Ra’ telah menaikkan semangat tentera-tenteranya untuk ikuti jalan yang susah pada ketika nasihat jeneralnya untuk ikuti jalan yang mudah diabaikan.

Tetapi, Thutmose III tetap berjaya dalam ketiga-tiga operasi itu, termasuk kesemua 16 kempen ketenteraan yang dilaksanakannya di Palestin, Syria dan Nubia. Hampir 350 bandar ditawani Thutmose III. Mudah kata, Mesir Purba berdiri teguh sebagai kuasa besar dengan ketenteraan yang luar biasa.

30. Tran Hung Dao (1228-1300 Masihi) – Dai Viet

Tran Hung Dao ialah watak utama di sebalik kekalahan tiga kali Mongol di tangan Dai Viet. Ketika itu Mongol merupakan bala tentera terkuat yang pernah dunia lihat dan Mongol tewas di tangannya. Dinasti Yuan di bawah Kublai Khan dibantai teruk terutama dalam dua pertempuran utama melawan Tran Hung Dao iaitu pada 1285 dan 1287.

31. Scipio Africanus (236–183 Masihi) – Empayar Rom

Kalau tidak kerana beliau, pastinya kita tidak akan dapat menyaksikan bahawa hari ini, mungkin empayar yang menaungi seluruh Eropah adalah Empayar Chartage. Kemaraan Hannibal yang pada awalnya seperti tidak dapat dibendung akhirnya tewas juga di tangan jeneral perang ini.

Pertempuran Zuma adalah antara pertempuran yang memahat nama Scipio Africanus dalam sejarah. Di mana ketika itu, askar perang yang digunakan oleh Hannibal yang pada awalnya seperti tidak dapat dikalahkan akhirnya tewas pada bunyi bisings eperti hon yang dihasilkan oleh beliau untuk menakutkan gajah perang tersebut.

32. Miltiades (550 – 489 SM) Athens

Panglima perang daripada Athens ini diingati dunia dalam Pertempuran Marathon apabila berjaya mengekang invasi Parsi yang dipimpin oleh King Xerxes. Startegi beliau ketika Pertempuran Maratahon ini masih dipelajari sehingga hari ini.

33. Tun Perak (1456 – 1498 Masihi) Empayar Melayu Melaka

Siapa yang tidak kenal watak penting disebalik berkembangnya empayar Melayu Melaka. Individu yang bertanggungjawab mengekang kemaraan Siam di Batu Pahat dengan taktikal hebatnya yang menyuruh dipasangkan unggun api pada setiap pokok bakau pada waktu malam dengan menggambarkan seolah-olah seperti tentera Melaka memiliki ketumbukan tentera yang terlalu banyak. Itu belum lagi dikisahkan bagaimana kejayaan memimpin angkatan tentera Melaka menakluk Pahang dengan jayanya dari Siam dan bagaimana Tun Perak menjadi mastermind disebalik zaman kegemilangan Melaka.

Ketika Tun Perak menjawat jawatan Bendahara, beliau telah menakluk negeri-negeri di pantai Selat Melaka seperti Rokan, Siak, Kampar dan Inderagiri di pulau Sumatera serta Johor, Pahang, Kelantan, Terengganu dan Perak yang menjadikan semua negeri ini sebagai jajahan takluk Melaka manakala Kedah pula menjadi negeri naungan Melaka sekaligus menjadikan Melaka antara Empayar Maritim terkuat di Asia Tenggara.

34. Artemisia I of Caria (480 SM), Parsi

Mungkin beliau ialah laksamana perempuan terhebat dalam sejarah. Mendahului zaman, ketika waktu para wanita ditindas, Artemisia bangkit menjadi salah seorang daripada jeneral perang yang hari ini patut kita kenang. Pertempuran Salamis yang menyaksikan kekalahan Parsi pada Greek menyaksikan kebijaksanaan wanita ini. Artemisia dipandang sebagai wanita besi yang hebat dan licik.Kononnya dia banyak mempengaruhi Xerxes dalam membuat keputusan.


Michael Scot: “Ahli Sihir Purba” Scotland

Bagi
warga Scotland, nama-nama seperti Robert the Bruce dan William Wallace menjadi
pujaan kerana berusaha memperjuang kedaulatan negara itu. Populariti dua nama
itu sedikit sebanyak menenggelamkan nama seorang tokoh Scotland ini yang
dikenali bukan saja sebagai ahli matematik abad ke-13 tetapi turut dituduh
sebagai ahli sihir dan tukang tilik yang menyeleweng sehingga tersenarai dalam
neraka keempat Dante Alighieri. Namanya ialah Michael Scot.

Bagi
masyarakat ketika itu, ramai melihatnya sebagai ahli sihir kerana berupaya
melakukan apa yang dianggap silap mata hari ini tanpa perlu mendedahkan rahsia
ilusinya. Tetapi di belakang tabir, Scot mempelajari pelbagai disiplin ilmu
termasuk sains, matematik, alkimia, metalurgi dan magnetisme selama tiga dekad.
Selepas berkhidmat di Universiti Oxford, beliau mengembara ke Paris dan Bologna
di mana di sinilah Scot menubuhkan Universiti Naples dan Sekolah Perubatan
Salerno.

Pada tahun 1217, beliau menetap dan berkhidmat di Universiti Toledo, Sepanyol yang popular dengan sains ilmu ghaib. Di Paris, Scot diraikan kerana keupayaannya menyelesaikan masalah matematik yang sukar sehingga mendapat gelaran Michael Mathematicus.

Tetapi selepas tiba di Toledo, beliau menjenamakan dirinya semula sebagai pakar alkimia Eropah yang terkenal. Semasa di Itali, antara anak murid Scot yang terkenal ialah Leonardo Fibonacci, penulis Liber Abaci (Book of the Abacus). Buku yang didedikasikan kepadanya ini turut mengandungi siri nombornya yang terkenal iaitu Urutan Fibonacci, formula penciptaan geometri dalam alam semulajadi.

Selepas
menguasai pelbagai bahasa seperti Bahasa Arab, Bahasa Latin, Bahasa Yunani dan
Bahasa Ibrani, Scot mula menterjemah pelbagai karya Aristotle, Ibnu Rusyd dan
Ibnu Sina dari Bahasa Arab ke Bahasa Latin. Malah, beliau juga menterjemah
Liber astronomiae (Book of Astronomy) hasil karangan cendekiawan Islam
Andalusia, Nuruddin al-Bitruji. Buku tersebut merupakan buku pertama yang
membincangkan sistem astronomi Aristotle. Hasil kerja Scot merupakan pemangkin
kepada pengenalan karya Aristotle kepada dunia Barat.

Apabila
beliau mencecah usia 50 tahun, hasil kerjanya menarik perhatian ramai pihak
termasuk para pemerintah. Salah seorang yang berminat dengan hasil kerjanya
ialah pemerintah Sicily, Maharaja Frederick II. Istananya di Palermo ketika itu
menjadi tumpuan ramai cendekiawan bukan saja sebagai tempat menuntut ilmu dan
bertukar pandangan tetapi juga tempat menunjukkan kemahiran masing-masing pada
harga yang bersesuaian. Dan bila cendekiawan Scotland itu tiba di Palermo,
beliau bukannya memakai pakaian asal orang Sepanyol tetapi pakaian biasa
cendekiawan Arab seperti jubah panjang dan topi berbucu seperti dipaparkan
dalam lukisan Rudolf Ernst, An Arab Sage.

Selain dikenali sebagai seorang penterjemah, Scot juga merupakan seorang tabib yang hebat. Sepanjang berada di istana Frederick II, beliau telah mengubati pelbagai penyakit yang dihidapi oleh penghuni istana termasuk baginda. Bukan sekali Frederick III menguji kebijaksanaan cendekiawan Scotland itu. Pada satu ketika, Scot diminta mengukur jarak antara sebuah menara gereja dengan langit.

Selepas mendedahkan ukurannya, baginda memintanya mengukur semula jarak menara gereja dengan langit. Tetapi kali ini, Frederick II mengarahkan ukuran asal menara itu dikurangkan sebelum pengukuran kali kedua dibuat. Namun, penipuan itu diketahui Scot dan memberi komen sama ada langit sengaja dijarakkan dari bumi atau menara gereja itu menjadi lebih kecil.

Tetapi keakraban Frederick II dengan Scot menyebabkan cendekiawan Scotland itu dicemburui ramai. Dan ini juga menyebabkan wujudnya tuduhan bahawa kedua-duanya merupakan pasangan kekasih. Akibatnya, pihak gereja di Vatican memutuskan hubungan dengan baginda sebanyak dua kali dan turut melabel Frederick II sebagai anti-gereja.

Pihak gereja turut melabel Scot sebagai ahli sihir jahat yang melakukan pelbagai perkara menyeleweng termasuk melemaskan orang dalam keranda yang diisi dengan wain. Tetapi itu langsung tidak merenggangkan hubungan Frederick II-Scot sehinggakan beliau turut meramalkan masa, tempat dan cara kematian baginda. Frederick II mangkat pada tahun 1250 semasa berusia 55 tahun.

Scot juga merupakan pelopor sejenis disiplin ilmu dipanggil fisionomi, sejenis ilmu yang mengkaji personaliti dan perwatakan seseorang berdasarkan paras rupa dan perwatakan fizikal manusia. Sebelum Scot, fisionomi dibangunkan oleh seorang ilmuan Yunani bernama Zopyrus di Athens pada abad kelima Sebelum Masihi. Usaha fisionomi ini kemudiannya diteruskan oleh Aristotle pada abad keempat SM.

Scot dikatakan diperkenalkan dengan fisionomi semasa menterjemah hasil kerja Aristotle di Toledo. Tertarik dengan idea-idea ini, Scot menulis pelbagai buku berkenaan bahasa badan, tingkah laku manusia dan dinamik sosial berdasarkan fisionomi. Selain fisionomi, beliau turut menulis buku-buku seperti Super auctorem spherae, De sole et luna (alkimia), De chiromantia (bacaan tapak tangan) dan Liber introductorius (“The Introductory Book”) (koleksi buku berkenaan ketuhanan atas permintaan Frederick II).

Selepas
sekian lama mengembara di negara orang, Scot kembali ke tanah airnya. Pada satu
ketika, beliau pernah ditawarkan jawatan sebagai Archbishop sebanyak dua kali
iaitu di Cashel, Ireland pada tahun 1223 dan Canterbury empat tahun kemudian.
Tetapi Scot menolak tawaran pihak gereja dengan baik atas alasan beliau tidak
boleh bertutur dan memahami Bahasa Ireland atau merasakan pengiktirafan pihak
gereja terhadap kemampuannya tidak penting.

Tidak diketahui tarikh sebenar kematiannya tetapi ramai sejarawan bersetuju Scot mati pada tahun 1232. Satu legenda mengatakan beliau meramalkan kematiannya berlaku bila kepalanya cedera parah selepas terkena seketul batu. Untuk mengelak perkara itu berlaku, Scot memakai ketayap yang diperbuat daripada besi.

Tetapi apabila beliau memasuki sebuah gereja, Scot memilih menanggalkan ketayap yang dipakainya. Akibatnya, beliau mati selepas seketul batu menimpa kepalanya. Untuk beberapa abad seterusnya, ada yang mengatakan wujud hubungan kekeluargaan antara dirinya dengan sejarawan dan sasterawan Scotland terkenal, Sir Walter Scott tetapi tiada bukti kukuh yang dapat membuktikannya.

RUJUKAN:

Cowie, Ashley. (2017). Mathematical Genius or Mesmerizing Magician? The Psychomagic of Scotland’s Ancient Lost Wizard. Ancient-Origins. https://www.ancient-origins.net/history-famous-people/mathematical-genius-or-mesmerizing-magician-psychomagic-scotlands-ancient-lost-021508


Bagaimana Tanglung Dicipta Dalam Tamadun China?

Setelah Dinasti Han tumbang pada kurun ke-2 masihi, China telah berpecah pada tiga buah kerajaan, iaitu Wei, Wu dan Shu. Kerajaan Shu merupakan warisan daripada Dinasti Han yang mahu mengembalikan semula kegemilangan Dinasti Han. Ketiga-tiga kerajaan ini berpe-rang antara satu sama lain untuk menyatukan semula Empayar China.

Pada tahun 228 masihi, Kerajaan Shu telah memulakan gerakan untuk menyerang Kerajaan Wei setelah kema-tian rajanya, Cao Pi. Pepe-rangan berlaku dalam tempoh masa yang panjang dan telah berlaku banyak pertempuran. Pada tahun 230 masihi, tentera yang dipimpin oleh Zhuge Liang telah dikepung di Pingyang.

Zhuge Liang mahu menyampaikan isyarat kepada mana-mana pasukan Shu supaya dapat membantu mereka keluar daripada kepungan tersebut. Lalu, beliau mencipta ‘Sky Lantern’ (Tanglung Terbang) untuk menyampaikan isyarat. Perkara itu memang menakjubkan para panglima tenteranya, kerana tidak pernah nampak tanglung diterbangkan.
.
Sehingga beberapa kali, Zhuge Liang sering dianggap sebagai manusia yang mempunyai kuasa ghaib. Ketika pepe-rangan di Chibi, Zhuge Liang pernah menggunakan angin untuk menewaskan musuh yang berganda-ganda lebih ramai daripadanya. Ramai menyangka beliau mengawal angin, sedangkan ini semua adalah kerana pemahaman beliau ke atas ilmu sains. Begitulah juga halnya dalam kes tanglung terbang tadi.

Prinsip tanglung terbang ini adalah peningkatan suhu udara yang terdapat dalam tanglung itu menyebabkannya kurang tumpat berbanding ketumpatan udara sekeliling. Tanglung itu terapung kerana terdapat daya apung yang pernah diketengahkan oleh Archimedes. Archimedes menyatakan, objek yang ditenggelamkan ke dalam bendalir (air dan udara) akan mengalami daya apung sama dengan berat bendalir yang menggantikan objek tersebut.

Setelah tanglung itu diterbangkan, pasukan bantuan yang diketuai oleh Zhao Yun dan Li Yan datang membantu. Prinsip yang diasaskan oleh Zhuge Liang dalam penerbangan tanglung ini menjadi asas pada pembinaan belon terbang yang bermula pada kurun ke-18 masihi.

Zhuge Liang tidak dikenali sebagai seorang saintis tetapi sebagai ahli strategi pe-rang dan ahli politik. Karyanya juga lebih banyak menjurus pada ilmu pep-erangan. Setakat ini pun,aku tak jumpa lagi karyanya dalam bidang sains.


Kenapa Orang Cina Bakar Mercun Masa Tahun Baru Cina?

Sempena sambutan Tahun Baru Cina, saya sampaikan kisah lagenda dari China yang kemudian menjadi asal-usul sambutan tahun baru mereka, iaitu kisah raksasa malapetaka bernama Nian.

Nian atau nián shòu (年獸) ialah raksasa yang tinggal di dalam lautan atau gunung-ganang. Maksud Nian sendiri ialah ‘tahun’ atau ‘tahun baru’. Menurut sumber bertulis terawal, kisah Nian telah dicatatkan pada awal abad ke-20 Masihi. Masih tidak jelas lagi sama ada raksasa Nian adalah sebahagian dari dunia mitologi China atau kisah dogeng masyarakat awal abad ke-20 Masihi.

Setiap kali apabila sambut tahun baru oleh warga China, Nian akan muncul dari tempat persembunyian untuk memakan manusia dan haiwan. Biasanya raksasa ini menyerang pada musim sejuk di mana sumber makanan sangat sukar diperoleh. Maka, Nian menyerang kampung-kampung berdekatan, memakan stok makanan serta memakan manusia terutamanya kanan-kanak.

Terdapat beberapa sumber berkenaan rupa bentuk raksasa Nian ini. Sesetengah sumber menyatakan Nian mempunyai rupa singa dan berbadan seperti anjing. Saiz Nian dikatakan melebihi saiz gajah dan mempunyai gigi yang tajam.

Nian juga mempunyai kelemahannya iaitu sensitif kepada bunyi bising, takut akan api dan warna merah. Sesetengah kisah lagenda tempatan menyatakan terdapat perkaitan antara tarian singa dengan raksasa Nian ini.

Untuk menghalau Nian dari mengganas, penduduk kampung memasang tanglung merah dan mengikat kain merah pada tingkap dan pintu. Mereka juga tinggalkan makanan di luar pintu sebagai ‘habuan’ kepada Nian untuk tidak memakan manusia.

Tambahan lagi, penduduk kampung membuat bising dengan membakar mercun dan mengetuk drum, pinggan, dan mangkuk. Dikatakan apabila Nian ketakutan, sami Taoisme bernama Hongjun Laozu menangkapnya dan dijadikan sebagai haiwan peliharaannya.

Jika merujuk kepada manuskrip-manuskrip yang mengaitkan kisah raksasa Nian ini. Tidak ada satu catatan pun tentang raksasa ini. Dalam kamus tertua China bernama Erya, nama karakter nian (年) direkodkan dan maksudnya ialah tahun sejak dinasti Zhou. Manakala rekod Shuowen Jiezi mencatatkan karakter nian bermaksud ‘bijiran yang dikupas) dengan gabungkan karakter ‘he’ (禾 ) dan ‘qian’ (千).

Ketakutan Nian terhadap bunyi dan letupan sebenarnya berkait dengan kisah makhluk berupa beruk di hutan bernama shanxiao (山魈) yang juga takutkan mercun, menurut manuskrip Shanhaijing yang merekodkan makhluk-makhluk mitos China.

Walau bagaimanapun, kisah raksasa Nian menjadi menjadi sebati dalam pengamalan budaya membakar mercun dan memakan pakaian merah semasa menyambut Tahun Baru Cina.

RUJUKAN:

Laban, Barbara. 8 February 2016. “Top 10 Chinese myths”. the Guardian.

Yuan, Haiwang (2006). The Magic Lotus Lantern and Other Tales from the Han Chinese. Westport, CT: Libraries Unlimited. p. 168.


Kenapa Pelarian Korea Utara Kembali Semula Ke Negara Asal

Bagi masyarakat Korea Utara, Korea Selatan umpama syurga yang mampu berikan harapan baru kepada kehidupan mereka. Ditambah lagi dengan lambakan K-Drama yang ditonton secara haram oleh mereka makin menguatkan lagi keazaman untuk lari ke Korea Selatan.

Mungkin masyarakat Korea Utara beranggapan apa yang terhidang di dalam K-Drama adalah gambaran tepat Korea Selatan. Mereka juga tahu selepas sahaja Perang Korea tamat, Korea Selatan telah menjadi antara negara termaju dan terkaya di dunia. Sementara itu, negara mereka boleh dikatakan terlalu miskin dan sangat terasing daripada dunia luar.

Jadi senang cerita, K-Drama dan kemajuan Korea Selatan menjadi sebab terbesar masyarakat Korea Utara ingin melarikan diri. Namun apa yang peliknya, terdapat segelintir pelarian Korea Utara yang sudah menetap di Korea Selatan secara tiba-tiba telah kembali ke negara asal. Perkara ini membuatkan pemerintah Korea Selatan merasa bingung kerana pelarian Korea Utara telah dibantu dari aspek kewangan dan tempat tinggal.

Sebenarnya apa yang diharapkan oleh masyarakat Korea Utara ketika melarikan diri ke Korea Selatan meleset daripada jangkaan mereka. Sampai sahaja di Korea Selatan, mereka perlu mencari pekerjaan dengan cepat kerana kos sara hidup begitu tinggi. Buktinya, Kang Na-ra iaitu selebriti Youtube menyatakan ibunya terpaksa bekerja lebih masa semata-mata mahu menanggung kehidupan mereka ketika sampai di Korea Selatan pada tahun 2014. Kang Na-ra sendiri tidak menyangka bahawa keindahan Korea Selatan melalui K-Drama hanya ilusi semata-mata.

Terdapat juga pelarian Korea Utara yang mengatakan bahawa mereka terkena kejutan budaya ketika mula-mula sampai di Korea Selatan. Bukan itu sahaja, pelarian Korea Utara sangat sukar untuk mendapatkan pekerjaan ekoran persaingan yang begitu sengit. Kalau dapat pun, hanya kerja-kerja picisan sahaja.

Malah kawan pun tak ada kerana loghat Korea Utara yang sangat pekat dan sukar difahami oleh orang Korea Selatan. Jadi impian untuk miliki rakan persis Song Joong-ki dan Han Hyo-joo hanyalah khayalan semata.

Dengan kerja pun mungkin sekadar pengutip sampah, tak ada siapa nak kawan dan dianggap sebagai musuh oleh jiran-jiran ketika Korea Utara menguji peluru berpandu, membuatkan ada pelarian Korea Utara ingin menamatkan riwayat sendiri. Bayangkan di Korea Utara sengsara dan di Korea Selatan turut sengsara, tiada beza dan lebih baik pergi sahaja ke alam sebalik mata.

Itu sajakah yang menjadi sebab pelarian Korea Utara ingin kembali semula ke negara asal?

Ada lagi iaitu sebab terpencil seperti kerinduan terhadap keluarga. Terdapat beberapa kes secara tidak sengaja, rakyat Korea Utara telah pergi ke Korea Selatan tanpa sebab munasabah. Tindakan itu telah membuatkan mereka terputus hubungan dengan keluarga kerana Korea Selatan melarang sebarang interaksi dengan Korea Utara. Cara terbaik untuk mereka kembali bertemu dengan keluarga hanyalah dengan kembali ke Korea Utara.

Sebagai respon kepada kegagalan pemerintah Korea Selatan melindungi pelarian Korea Utara, terdapat beberapa K-Drama secara sinis menyindir pihak pemerintah. Watak Kang Sae-byeok melalui Squid Game memaparkan betapa sengsaranya kehidupan pelarian Korea Utara di Korea Selatan.

Kesimpulannya, hidup di kedua-dua negara di semenanjung Korea itu sama sahaja tahap kesukarannya. Apa yang beza adalah di Korea Selatan, anda miliki sedikit kebebasan untuk bergerak berbanding Korea Utara.

RUJUKAN:

Seo Yoon-jung & Hollingsworth, J. (2022, Febuari 19). Why some North Korean defectors return to one of the world’s most repressive regimes. CNN. Dipetik daripada https://edition.cnn.com/2022/02/18/asia/north-korea-defectors-return-intl-hnk-dst/index.html


Pembasmi Virus Covid-19

Saya faham anda semua paranoid selepas dengar pelbagai jenis khabar angin. Virus bertahan lama di udara dan bertahan lama  diatas sesuatu permukaan, semua khabar angin ni juga saya terima melalui sosial media. Ada yang kata 8 jam, ada yang kata 16 jam, pelbagai teori.

Setelah meneliti beberapa dokumen yang dikeluarkan Center of Disease Control & Prevention (CDC), WHO dan portal berita, saya ringkas dalam artikel ni bagaimana melakukan pembasmian kuman dirumah sebagai langkah berjaga-jaga.

Menggunakan sabun

Sabun ialah benda paling mudah kita dapati untuk melakukan pembersihan memandangkan rumah kita sentiasa mempunyai sabun. Bancuh sabun dengan air kemudian sembur menggunakan penyembur pada permukaan yang  ada.

Sabun telah terbukti dalam banyak kajian boleh membunuh kuman dan bakteria. Mencuci tangan selama 15 saat boleh membunuh 90% kuman dan bakteria pada tangan anda (Hardvard, 2007).

Menggunakan Peluntur

Selain daripada sabun, peluntur juga boleh digunakan. Nisbah bancuhan yang dicadangkan oleh CDC ialah 1/3 sudu/tudung dengan lebih kurang 3.8 liter air (dalam portal CDC 1gelen).

Kalau dekat rumah ada penyembur saiz satu liter tu, campur dengan satu sudu teh sudah. Berhati-hati semasa menggunakan peluntur, sifat peluntur boleh menyebabkan kakisan pada kulit dan berbahaya sekiranya masuk ke dalam mata.

Menggunakan alkohol

Cecair ini ialah cecair sama yang anda guna sebagai hand sanitizer. Kalau ada lebihan, masukkan dalam penyembur dan sembur disekeliling rumah. Dekat farmasi juga ada dijual alkohol wipes, tisu basah yang mengandungi kandungan alkohol. Anda boleh lap pada tempat berkenaan untuk membunuh kuman dan bakteria.

Pastikan anda menggunakan sarung tangan semasa memegang alkohol wipes kerana pendedahan alkohol kepada kulit dalam kuantiti yang banyak ialah berbahaya. Bukan sebab boleh terbakar seperti video yang tular, tapi sifat alkohol yang boleh menyebabkan rengsaan dan kakisan pada kulit. Alkohol belum kering memanglah terbakar, bila dah kering dan meresap ke kulit tak lagi mudah terbakar.

Menggunakan Antiseptic

Jenama paling banyak di farmasi ialah Dettol. Sama seperti peluntur, nisbah bancuhan cecair dettol ialah 1 tudung untuk 400ml air. Cecair antiseptic ialah cecair yang digunakan untuk mencuci luka supaya bakteria dan kuman tidak masuk kedalam tubuh akibat luka terbuka.

Atas tadi semuanya saya tulis menggunakan kaedah semburan. Untuk memudahkan kerja, boleh gunakan kain untuk mengelap bahagian permukaan yang disembur untuk cepat kering. Tapi pastikan kain itu bersih dan cuci kain itu setiap kali anda lap suatu permukaan. Jangan ulang guna kain sama tanpa dicuci. Takut daripada anda mahu membasmi kuman, anda menyebarkan kuman itu ke tempat lain pula.

Pastikan semburan dalam nisbah paling halus supaya cecair itu cepat kering. Awas, sembur menggunakan penyembur, bukan simbah guna baldi. Rosak perabot rumah kalau disimbah guna baldi.

CDC mengesyorkan supaya kita melakukan pembasmian kuman pada bahagian rumah yang kerap disentuh setiap hari. Contohnya tombol pintu, meja makan, suis elektrik, telefon pintar dan papan kekunci, meja dan kepala paip.

Dalam satu dokumen yang dikeluarkan CDC, terdapat 257 bahan kimia terdapat dirumah boleh digunakan untuk melakukan pembasmian kuman.

Sebaiknya setiap kali kita pulang dari kerja atau keluar untuk beli keperluan, pakaian yang dipakai terus dicuci dan mandi. Khuatir berlaku penyebaran virus tanpa kita sedar.

RUJUKAN:


Apa Rancangan PM Baru Israel Untuk Palestin?

Terlalu awal untuk memberi kesimpulan tentang karier politik Benjamin Netanyahu. Sejak 2019 lagi, populariti dia sudah menyusut begitu teruk.

Tidak cukup dengan itu, dia perlu menghadapi perbicaraan mahkamah atas beberapa tuduhan serius (Bob, 2020).

Walau bagaimanapun masa masih berpihak pada Netanyahu. Kerana dia masih ada mandat kepimpinan Likud selepas menewaskan Gideon Sa’ar pada 26 Disember 2019 dalam pemilihan parti.

Ironinya selepas kalah, Sa’ar keluar menubuhkan parti New Hope yang berjaya menggulingkan kerajaan Netanyahu.

Kejatuhan kerajaan Netanyahu memang boleh nampak. Israel telah mengadakan banyak pilihan raya bagi menentukan kuasa kerajaan. Netanyahu tidak berjaya menambahkan jumlah sokongan.

Cuma yang tidak sangka, Netanyahu kalah pada tangan seorang bekas pelakon bernama Yair Lapid. Sejak tahun 2012 lagi, Lapid telah berjinak-jinak dalam arena politik dengan parti Yesh Atid.

Dia mendapat tampuk Kementerian Kewangan dibawah Netanyahu pada tahun 2013 tetapi dipecat sembilan bulan seterusnya. Lapid gagal mengalahkan Netanyahu dalam pilihan raya seterusnya.

Namun sebelum pilihan raya 2019, Yesh Atid bergabung dengan Israel Resilience (pimpinan Benny Gantz) dan Telem. Gabungan ini digelar Blue and White, yang berjaya menandingi Likud.

Keterampilan Gantz memang menyerlah. Tetapi dia kemudian menerima pinangan Netanyahu dan membentuk kerajaan perpaduan untuk menghadapi COVID-19. Keputusan Gantz menyebabkan Yesh Atid keluar.

Dalam pilihan raya seterusnya, Gantz mendapat undi lebih rendah. Dan Lapid pula menjadi bintang politik. Dia tidak terlalu banyak berkata, kelihatan seperti orang tidak serius pun ada.

Strategi ini membuahkan hasil. Kerana pemimpin-pemimpin politik lain menimba kontro.versi tidak kesudahan kerana sentiasa bercakap. Lapid mendapat mandat dan kemudian membentuk kerajaan bersama tujuh parti lain.

Walaupun menang, Lapid tidak menjadi Perdana Menteri Israel. Dia bersetuju untuk memberi laluan kepada Naftali Bennett terlebih dahulu.

Mengenali Akal Dan Jiwa Naftali Bennett

Yamina adalah sebuah inisiatif politik yang berfungsi sebagai parti sekular diasas Naftali Bennett dan Ayelet Shaked. Kedua-dua figura ini berkhidmat sangat lama dalam kerajaan Benjamin Netanyahu.

Apa yang berlaku memang mirip proses matrifagi dalam kehidupan serangga. Setelah sekian lama menjadi anak didik (Bennett dan Shaked), mereka bangkit memak.an ketua sendiri (Netanyahu).

Kestabilan kerajaan baru ini tertakluk pada ketersediaan masing-masing untuk bertolak ansur dan bekerjasama.

Namun Israel mempunyai sebuah populasi kecil yang sangat ketara dari segi perbezaan pendapat: haluan kanan, kiri dan tengah. Mereka takkan mampu bertolak ansur dalam isu Palestin, kerana takut haluan kanan terlalu marah sampai mempengaruhi survival parti.

Likud dan Yamina berhaluan kanan. Apabila Bennett enggan menyokong Netanyahu, ramai terlalu marah sampai mengµgµt bµnµh (TOI, 2021). Inilah realiti dalam politik Israel. Untuk mencadang solusi bersama Palestin sambil menjaga kerelevanan politik kepartian, dia merangka Inisiatif Kestabilan Israel (ISI) berdasarkan Rancangan Keamanan Bumi dan Rancangan Keamanan Elon (sempena Binyamin Elon).

Inisiatif Bennett bermula dengan satu azam jelas: “saya akan pastikan yang mereka (Palestin) takkan mendapat negara.” (Remnick, 2013). Namun Bennett tidak minta warga Palestin keluar. Sebaliknya, dia bercadang untuk mengilh.akan (anne.xation) Kawasan C dalam Israel.

Maksudnya setiap inci tanah dalam Kawasan Biru akan menjadi kedaulatan Israel. Manakala Semenanjung Gaza pula akan diserahkan kepada Mesir. Tinggal hanya Kawasan A dan Kawasan B sahaja.

Palestin akan mendapat kedua-dua kawasan ini… tetapi bukan sebagai negara. Sebaliknya, kedaulatan Palestin akan berfungsi sebagai “negara dalam negara”, bermakna keselamatannya akan dijaga Angkatan Pertahanan Israel dan Agensi Keselamatan Israel (Levinson, 2013).

Israel akan menyuntik pelaburan infrastruktur supaya rakyat Palestin boleh bergerak antara dua kawasan tanpa pemeriksaan.

Apakah ISI Akan Berlaku?

Jawapan yang paling mudah: bukan sekarang. Walaupun sebagai Perdana Menteri, kepimpinan Naftali Bennett tiada kuasa mutlak.

Dia hanya berkuasa dalam pentadbiran sahaja… kerana struktur diplomasi dan urusan luar negeri diuruskan Yair Lapid, yang sangat menyokong inisiatif dua negara. Untuk faham struktur politik ini, kena tengok balik semasa Ariel Sharon menjadi Perdana Menteri antara 2001 hingga 2006.

Sharon hanya berkuasa penuh hingga 2003 sahaja, kerana menghadapi tek.anan dalaman parti Likud. Solusi dia mudah. dia akan berkuasa dalam bab diplomasi dan keten.teraan.

Dia akan memberi kuasa pentadbiran (bagaikan seorang Perdana Menteri) kepada Menteri Kewangan. Mudah kata, dua Perdana Menteri dalam satu negara: Sharon jaga bahagiannya, Menteri Kewangan jaga bahagiannya. Dan siapa Menteri Kewangan pada masa itu? Benjamin Netanyahulah.

RUJUKAN:

Bob, Y.J. (2020, Mac 15). Was the delay of Netanyahu’s trial cynical or legal – analysis. The Jerusalem Post.

Levinson, C. (2013, Januari 17). Bennett’s West Bank plan ignores existence of about 100,000 Palestinians. Haaretz.

Remnick, D. (2013, Januari 21). The settlers move to annex the West Bank – and Israeli politics. The New Yorker.

TOI. (2021, Mei 3). Bennett to get boosted security, reportedly after receiving (ditapiskan) (ditapiskan).


Teori Domino Kemalangan

Dalam sebuah buku bertajuk Industrial Safety: Management & Technology, David A. Colling mendefinisikan kemalangan atau kecelakaan tempat kerja sebagai:

“Kejadian yang tidak terkawal atau tidak dirancang yang disebabkan oleh faktor manusia, situasi, atau persekitaran yang menyebabkan terganggunya proses kerja dengan atau tanpa berlakunya kecederaan, penyakat, kem*tian, atau kemusnahan ditempat kerja.”

Banyak kemalangan masa lalu disifatkan sebagai faktor alam atau kata lain sebagai takdir Tuhan dan tiada apa yang boleh dilakukan untuk mengelak daripada terjadinya kemalangan. Heinrich membuat penyelidikan berdasarkan rekod-rekod kemalangan dan menemui fakta bahawa hampir 90% daripada kemalanganyang berlaku ditempat kerja adalah berpunca daripada kelakuan pekerja yang tidak selamat.

Teori Domino Kemalangandalam bidang keselamatan pekerjaan telah diperkenal oleh seorang pakar penyelidikan bernama Herbert W. Heinrich. Beliau telah menerbitkan satu jurnal bertajuk Industrial Accident Prevention: A Scientific Approach pada tahun 1931.

Setiap blok domino mewakili aspek dalam kemalangan tempat kerja.

Jika satu blok jatuh, maka vlok ini akan menimpa blok-blok yang lain hingga kelima-limanya akan roboh bersama-sama.

Menurut Heinrich, kunci untuk mencegah kemalangan adalah dengan menghilangkan keadaan yang tidak selamat sebagai blok ketiga dari lima blok domino kemalangan. Beliau berpendapat bahawa hampir 90% dari semua kemalanganberpunca dari perlakuan tidak selamat pekerja seperti tidak berhati-hati, bergurau, dan tidak mengikut prosedur.

Henrich memberikan pendapat mengatakan di dalam pencegahan kemalangan, sasarannya adalah domino yang ditengah iaitu perlakuan tidak selamat individu atau bahaya mekanikal atau fizikal.

Saya bagi contoh ringkas untuk teori kemalangan:

“Helmi seorang yang panas baran, matanya sedikit rabun (blok pertama – Keadaan sosial/Keturunan). Dia bekerja sebagai seorang juruelektrik. Satu hari, dia masuk kerja dalam keadaan marah kerana dia tidak sempat sarapan nasi lemak sotong. Dia terus melakukan kerja pendawaian elektrik 4500V tanpa menutup suis utama (Blok kedua – kesilapan/kecuaian individu). Semasa bekerja, dia memegang wayar dengan tangan kosong tanpa memeriksa kehadiran arus elektrik menggunakan testpen/pengesan voltaj terlebih dahulu (blok ketiga – perbuatan tidak selamat). Helmi akhirnya rentung/cedera akibat kemalanganitu(Blok keempat dan terakhir).”

Blok pertama dan kedua sememangnya tidak boleh dielakkan. Faktor panas barannya menghilangkan rasional sehingga menyebabkan dia cuai dalam kerja. Tapi blok ketiga boleh dielakkan sekiranya dia mengikut prosedur yang betul iaitu memeriksaan arus voltaj terlebih dahulu sebelum dia melakukan kerja. Maka kemalangan dapat dielakkan.

Jika saya ubah keadaan tadi:

“Helmi memeriksa arus voltaj menggunakan pengesan voltaj sebelum melakukan kerja. Disebabkan dia rabun, dia tersalah pandang paparan skrin pada alat pengesan voltaj. Alat itu telah rosak dan tidak berfungsi. Dia langsung tidak pernah melakukan pemeriksaan terhadap peralatan itu, sudah 30 tahun dia menggunakannya( blok ketiga-keadaan tidak selamat).”

Helmi menerima nasib yang serupa seperti contoh diatas sana.

Mata yang rabun atau sikap panas b4ran/melulu seseorang pekerja adalah faktor sosial yang tidak boleh dielakkan. Blok kedua itu kesilapan atau kecuaian individu juga hampir tidak boleh dielakkan. Kita bukan tahu bila kita terlupa buat sesuatu, dah lepas baru tersedar.

Dalam contoh situasi diatas, jika Helmi mengikut prosedur sebelum melakukan kerja, membuat pemeriksaan rapi pada peralatan yang digunakan dalam kerja, kemalangan dapat dielakkan. Bila kemalangan tidak terjadi, kecederaan juga tiada.

Saya olah lagi satu keadaan kerja:

“Helmi mahu melakukan kerja pendawaian. Dia meletakkan tangganya dalam kolam renang (blok ketiga – Keadaan dan perlakuan bahaya). Wayar yang mempunyai 4500V itu jatuh dalam kolam renang kerana terkena tangan Helmi (blok kedua – kesilapan individu). Nak terjun dalam kolam, m*ti. Tunggulah sampai bomba datang tolong.”

Setiap kemalangan ditempat kerja boleh dielakkan sekiranya kita berhati-hati. Sepertimana yang dijelaskan dalam Teori Domino, kebanyakan kemalanganberpunca daripada perlakuan tidak selamat/keadaan tidak selamat.

Pastikan peralatan kerja dalam keadaan yang baik dan berfungsi sempurna. Pastikan kawasan kerja dalam keadaan yang selamat, tidak beris!ko atau berbahaya.

Bekerja secara tidak selamat ibarat berjudi. Nyawa anda taruhannya.


500 Artifak Buddha Purba Ditemui Di Pakistan

Setiap kali penulis membaca cerita ini, ia ibarat ubat pahit yang perlu ditelan Taliban. Sikap terburu-buru mereka pada 2001 hampir menyebabkan banyak khazanah sejarah yang berusia ratusan tahun hilang ditelan zaman. Dan kini di Pakistan, wujud kebimbangan perkara sama bakal berulang di Taxila jika tiada sebarang tindakan konkrit oleh Islamabad untuk melindunginya.

Pada tahun 2015, dua buah patung Buddha lama dan unik ditemui di tapak Stupa Bhamala di Taxila, Pakistan. Salah satu daripadanya menunjukkan postur kema.ti.an Gautama Buddha dengan satu lagi patung Buddha yang dilengkapi dengan dua lingkaran cahaya (halo). Patung tersebut merupakan yang pertama kali seumpamanya ditemui di Stupa Bhamala.

Bagi Pengarah Jabatan Arkeologi Universiti Hazara ketika itu, Dr Abdul Samad, ini menunjukkan Stupa Bhamala merupakan antara beberapa tapak kuil di dunia yang diperuntukkan khas untuk Buddha. Patung yang berukuran 14 meter panjang itu merupakan patung terbesar yang pernah ditemui dari era Tamadun Gandhara. Patung yang diletakkan di atas platform berukuran 15 meter itu dibuat berdasarkan Mahaparinirvana. (Leafloor, 2015)

Beberapa tahun kemudian, lebih 500 artifak bersejarah ditemui di tapak stupa yang sama. Antara artifak yang ditemui ialah duit syiling tembaga, ukiran-ukiran stuko, artifak-artifak terracotta, paku-paku besi, tembikar dan kepala patung Buddha yang diperbuat daripada tanah liat. Pentarikhan karbon pada kepala patung Buddha yang ditemui mendapati ia dihasilkan pada abad ketiga Masihi.

Tetapi malangnya, kebanyakan artifak yang ditemui dalam keadaan rosak. Dr Abdul Samad percaya ini berlaku akibat kecurian artifak di kawasan tapak dan usaha ekskavasi secara haram di Stupa Bhamala. Di sebalik semua itu, ia turut mendedahkan kawasan stupa ini berkemungkinan lebih tua daripada apa yang disangka komuniti arkeologi. Sebelum ini, ia dianggarkan mula dibina antara abad kelima hingga kedua SM. (Leafloor, 2018)

Ini berdasarkan bentuk Stupa Bhamala yang unik yang kelihatan seperti piramid yang dibangunkan orang Aztec. Kurator Muzium Taxila, Abdul Nasir Khan percaya satu-satunya stupa yang dibangunkan sebegini rupa ialah di Kashmir.

Agama Buddha tersebar di wilayah yang membentuk Pakistan moden kira-kira 2,300 tahun atas arahan pemerintah Empayar Maurya, Asoka. Taxila atau nama lamanya Takashila pernah berperanan sebagai pusat penyebaran agama Buddha yang penting pada ketika itu. Disebabkan statusnya itu, terdapat banyak tinggalan arkeologi dari segi kesenian dan seni bina selepas ia diekskavasi oleh pengkaji-pengkaji arkeologi. (Iqbal, 2019)

Antara tapak yang menarik perhatian ialah Stupa Bhamala yang diekskavasi oleh dua ahli arkeologi, Sir Sufian Malik dan Sir John Marshall pada 1929 dan 1930. Selepas itu, usaha ekskavasi hanya disambung semula pada abad ke-21 menerusi penemuan dua buah patung Buddha lama yang dinyatakan di atas. Ia turut dicalonkan sebagai calon berpotensi untuk Tapak Warisan Dunia UNESCO.

Walaupun ia masih belum mendapat kelulusan UNESCO untuk pengiktirafan sedemikian, kerajaan Pakistan bernasib baik apabila pertubuhan itu menyenaraikan Taxila sebagai Tapak Warisan Dunia pada 1980. Bagaimanapun, itu tidak menghalang pihak tidak bertanggungjawab daripada merosakkan artifak seperti apa yang berlaku di Bamiyan pada 2001 atau mengambil dan menjualnya di pasaran gelap.

Jadi, apa motif yang mendorong pihak-pihak ini berbuat demikian? Ramai sejarawan dan pengkaji percaya tindakan ini didorong oleh rasa malu bahawa wilayah Pakistan yang dihuni etnik Pashtun termasuk Taxila pernah menganut agama Buddha. Bagi mereka, itu sama sekali bertentangan dengan agama yang dianuti mereka hari ini iaitu Islam. Justeru, sebarang tinggalan sebegini perlu diha.pu.skan sebagai cara memisahkan agama Buddha dengan identiti etnik mereka.

Ahli politik tempatan dan aktivis berdarah Pashtun Afrasiab Khattak percaya perkara sebegini merupakan usaha berterusan untuk memisahkan orang Pashtun dengan sejarah mereka termasuk sejarah wilayah Pakistan. (Whelan, 2020) Oleh sebab itu, ramai pakar akademik bimbang sekiranya ekskavasi mendedahkan lebih banyak artifak berharga, ia bakal berdepan nasib sama seperti di Bamiyan.

Tetapi kisah Bamiyan menunjukkan perkara itu boleh berubah. Mungkin bagi generasi lama, ia tidak memberi sebarang erti kepada mereka. Tetapi bagi generasi hari ini yang mahu mengenali sejarah silam bangsa mereka, maka ia perlu dilindungi dan dipertahankan agar dapat memberi manfaat kepada generasi seterusnya. Dan itu diharap dapat direalisasikan di Taxila.

RUJUKAN

Iqbal, A. (2019, 3 Februari). ‘Discoveries at Bhamala stupa opened new chapter in history’. Dawn.

Leafloor, L. (2015, 21 Mac). Large, Rare Statue Portraying the De.a.th of Buddha Unearthed at Ancient Bahmala Stupa Site. Ancient-Origins.

Leafloor, L. (2018, 15 Jun). 500 ancient artifacts uncovered at the remarkable Bhamala Archaeological Complex in Pakistan. Ancient-Origins.